***ფანტასმაგორიული ტრაგიკომედია ორ მოქმედებად***

**,,პომადა და საცვლები”**

*გიორგი შერვაშიძე*

***მოქმედი პირნი:***

**გოგი** - გარდაცვლილი მთავარი გმირი, რომელიც მთელი წარმოდგენა კუბოში ზის და თან ცოტა-ცოტა კიდევ ცხოვრობს. არ ახსოვს, როგორ გარდაიცვალა, თუმცა სამედიცინო დასკვნის მიხედვით ნარკოტიკების ზედოზირებისგან გაუსკდა გული და, შესაბამისად, წესსაც ვერ უგებენ.

**ნატა** - გოგის მეუღლე. არ სჯერა, რომ გოგი კაიფში გაიპარა და მას ჰყავდა საყვარელი. მერე კიდევ ბევრი სხვა უცნაური ამბის არდაჯერებაც უწევს.

**თებრო** - გოგის ნათესავი, რომელიც დიდი ინტელექტით არ გამოირჩევა, თუმცა იცის ფსალმუნების კითხვა და გასაოცარი კითხვების დასმაც ეხერხება.

**პარტკომი -** ანუ იგივე ვალერა. გოგის პარტნიორი წარუმეტებელი ღორების ფერმის ბიზნესიდან, რომლის ვალიც აქვს გოგის. ვალერი გადაწყვეტს, პანაშვიდებზე ფული ააგროვოს, რათა თავისი ვალი გამოიმუშაოს. თავიკაცია, რა...

**ჩიტო-მახო-მალხაზი -** გოგის ძველი ნაცნობი, რომელსაც თურმე უყვარს ნატა, რომელიც მერე გოგის ცხედარს იპარავს და ნატას სთავაზობს, ცხედრის დაბრუნების სანაცვლოდ ცოლად გაჰყვეს. ძალიან უცნაურია კაცია, წაუმანიაკებს.

**ხმა ზეციდან -** უბრალოდ ხმა ზეციდან, რომელიც გოგის ესაუბრება.

**ხმა ქვესკნელიდან -** ასევე ჩვეულებრივი ხმა ქვესკნელიდან, ოღონდ, ქალის, რომელსაც ხშირად ჯოჯოხეთური გმინვა ცვლის ხოლმე.

**მარგო -** გოგის საყვარელი, რომელიც მისგან ფეხმძიმედაა, თუმცა, ეს არც მთლად ასეა... და მარგოც დაჟინებით ითხოვს წილს გოგის ქონებიდან.

**მარგოს იურისტი #1** - თავგადაპარსული ბიძა, რომელიც ცოტა უფრო გათვითცნობიერებული ვიგინდარაა, ვიდრე მეორე... ძირითადად, ნატას ,,აკაჩავებს“, რათა ამ უკანასკნელმა ქონება მარგოზე გადააფორმოს.

**მარგოს იურისტი #2 -** ნაიარაევი სახის მქონე ბიძა #2, რომელიც სრულიად უმეცარი ვიგინდარა და თან უფრო მეტად ძალისმიერიც.

**გამომძიებელი ქალი შორენა -** კარგი გამომძიებელია ცოტა გადახრებით. ცოტა აგრესიულიც, ცოტა მამაკაცურიც და ცოტა შიზოიდურიც.

**გადაპრანჭული ბებო -** დოდოშკა, გოგის მშობლების მეგობარი, რომელიც აქტიურად ცდილობს გოგისთვის წესის აგებას. ეს კი საკმაოდ რთული საქმეა.

**იღუმენი პროკოპი -** ის მდუმარებაშია და მასზე ბევრს ვერაფერს ვიტყვით.

***პირველი მოქმედება:***

სცენა ნაწილობრივ ნათდება და ჩანს კუბოში ფეხებჩაყრილი გოგი. უფრო სწორად, კი კუბოს თავთან მდგარ პატარა მაგიდაზე შემომჯდარი გოგი, რომელსაც ფეხები ჩასასვენებელში აქვს ,,ჩაყრილი“. აცვია თეთრი პერანგი და მუქი ფერის შარვალი. მაგიდაზე კანდელთან ერთად რამდენიმე მომცრო ჭიქაც დევს. ერთში ნაკურთხი წყალია, მეორეში ხორბალი და მესამეში კი ღვინო. გოგი ჭიქიდან ღვინოს სვამს, ხელებს არტისტულად შლის და იღიმება.

გოგი: დიახ, ასე მოხდა და გარდავიცვალე... არ მოგატყუებთ და არ გეტყვით, რომ რამე ვიგრძენი. არა, ჩემო ბატონო, საერთოდაც არაფერი მიგრძვნია. არც არაფერი მტკენია, მწყენია და, მით უმეტეს, გამხარებია... მეტიც, ისიც კი არ მახსოვს, როგორ თუ რითი გარდავიცვალე. გასაკვირია, თუმცა ფაქტია... და ეს ჯიუტი ფაქტი ძალიან ბევრ უხერხულობასა თუ დისკომფორტს ქმნის. და თან არა მარტო ჩემთვის. თავს ასევე ძალიან უხერხულად გრძნობენ ჩემი ოჯახის წევრები, მეგობრები, ახლობლები და, მგონი, დამსწრე საზოგადოებაც... საქმე კი იმაში გახლავთ, რომ სახლში სრულიად მარტო და თან ძალიან მკვდარი მიპოვნეს. არც ძალადობისა თუ სხვა რამ მწვალებლური მეცადინეობის კვალი მემჩნია და არც ორგაზმისას ნაინფარქტალს ვგავდი. ნატამ, ჩემმა მეუღლემ და აწ უკვე ქვრივმა, ჯერ კარზე მორიდებით აკაკუნა, მერე გასაღებები ენერგიულად აჩხრიალა, გამორთულ ტელეფონზე მილიონჯერ დამირეკა და ბოლოს კარს მუშტებიც კი დაუშინა. თუმცა სულ ტყუილად ირჯებოდა, კარი ხომ შიგნიდან იყო ჩაკეტილი?! შესაბამისად, სანამ მარჯვე მაშველები არ მოვიდნენ და ზემოთ ხსენებული კარი არ გატეხეს, არაფერი შეცვლილა. აი, კარის გახსნის შემდეგ კი, რაღაცები ნამდვილად შეიცვალა. სხვა თუ არაფერი, იქ ხომ მე დავხვდი?! ეს სცენა ალბათ ნატას ცხოვრებაში არასდროს დაავიწყდება და აი, მარჯვე მაშველებს რატომღაც იმავ წუთს მიავიწყდათ, როგორც კი ჩემს სხეულზე დამხობილი ნატას უკანალი ხარბად შეათვალიერეს და ოთახიდან გავიდნენ.

მე კი ოთახის შუაგულში საკმაოდ თვალწარმტაცად ვეგდე. ნატას ალბათ ისევ ის ერჩივნა, ვინმესთან შეესწრო, ვიდრე ასე გაუნძრევლად დაგდებული ვეპოვნე. და განა იმიტომ, რომ უსაზღვროდ ვუყვარვარ? არა, უბრალოდ, ერჩივნა, ნაწყენი დარჩენილიყო, ვიდრე, როგორც ახლა, სრულ გაურკვევლობასა და ერთგვარ თვითგვემაში... არადა, ძალიან მომხიბვლელად ვეგდე. ერთობ არტისტულადაც კი, თუმცა ეს რატომღაც არავინ შეიმჩნია. გამაქანეს ეგრევე ექსპერტიზაზე, დამჯიჯგნეს, დამანაწევრეს და სულ ვერაფერი რომ ვერ დაადგინეს, გადაწყვიტეს, 40 წლის ასაკში ნარკოტიკული თრობის შედეგად გაუსკა გული და გარდაიცვალაო. ანუ ,,პერედოზი“ მოუვიდაო, რა. ისემც მე რომ მაგათი... არადა, ჩემს ცხოვრებაში მოსაწევზე მეტი ნარკოტიკი თვალითაც კი არ მინახავს. ისიც ერთხელ, მეცხრე კლასში ვნახე და უკანასკნელადაც მაშინვე გავსინჯე. ამ ჩემისებმა კი საიდან დაადგინეს ჩემი ,,პერედოზი“, წარმოდგენა არა მაქვს. თუმცა, როგორც ვთქვი, არ მახსოვს, როგორ მივიცვალე და, შესაბამიად, რამის მტკიცებაც მიჭირს. ასეა ეს და აწი ამის შეცვლა ძალზედ გაჭირდება, რადგან სულ მალე მიწასაც მიმაბარებენ და მერე კი კარგად მეყოლეთ. შეგრჩებათ ხელში ნარკომანი და წესაუგებელი ქმარი, ნათესავი თუ მეგობარი. სირცხვილი და თავის მოჭრა... და თან ახლა მთავარი და გადამწყვეტი ეს სულაც არაა. ყოველ შემთხვევაში, ჩემთვის... ჩემთვის ახლა სასიცოცხლოდ თუ სამკვდროდ მნიშვნელოვანია იმის გარკვევა, სად მოვხვდები? დიახ, სამოთხეში თუ ჯოჯოხეთში? სამწუხაროდ, რიგი გაუთვალისწინებელი გარემოებების გამო, ეს ამბავიც გაურკვეველია. თუ კაიფში გავიპარე, ეს იგივეა, რაც თვითმკვლელობა და ჯოჯოხეთიც გარანტირებული მაქვს. თუ არადა... ეჰ, ახლა საპირისპიროს ვერაფრით ვამტკიცებთ და ამიტომაც ვართ ასე სრულიად გაურკვეველნი, შეშფოთებულნი და ცოტათი ჩასვრილნიც კი...

სცენა ისევ წერტილოვნად ნათდება და ახლა ჩასასვენებლის წინ მჯდომი, შავებში ჩაცმული ნატა ჩანს, რომელსაც შავი ფერისავე პირბადე ნიკაპზე აქვს ჩამოწეული. გოგი ღვინიან ჭიქას ცლის და მაგიდაზე ხმურით დგამს. ნატა ამჩნევს, რომ ჭიქა ცარიელია და გვერდზე იხედება. ნათდება სცენის მორიგი ნაწილი და ჩანს ფსალმუნის კითხვაში გართული თებრო, რომელსაც მუქი ლურჯი ფერის პიჯაკი და ამავე შეფერილობის ქვედაბოლო აცვია. თებროს პირბადე თავზე უკეთია და რაღაცას ბუტბუტებს. ის ძალიან ჰგავს მატარებლის გამცილებელს.

ნატა: თებრო, ამ ღვინომ ისევ დაიკლო და შეავსე, რა, თუ გიყვარდე.

თებრო: ახლავე, ნატა მამიდა.

ნატა: სადაური შენი მამიდა მე ვარ? ძალიან გთხოვ, ასე ნუ მომმართავ, თორემ თავს რაღაცნაირად მოხუცად ვგრძნობ. არადა, ჯერ მხოლოდ 38 წლისა ვარ და მოდი, უბრალოდ, ნატა დამიძახე, რა.

თებრო: კარგი, ნატა მამიდა... უკაცრავად ნატა...

ნატა: კი ეგრე უკეთესია. ახლა ის მითხარი, რატომ იკლებს ჭიქაში ეს ღვინო? ვითომ, ჩემი ქმარი სვავს?

თებრო: ცხელა ალბათ და მაგიტომ...

ნატა: ღადაობ? სად ცხელა ახლა ისე, რომ ჭიქაში ღვინომ დაიკლოს? არა, მგონია, მაინც გოგი სვავს.

თებრო: არა მგონია, ნატა მამიდა... გოგი ბიძია გარდაიცვალა და აწი ეგ ღვინოს ვეღარ დალევს. ღმერთმა შეუნდოს შეცოდებანი მისნი...

ნატა: ეჰჰჰ... აი, ისევ მამიდა დამიძახე. ის მაინც მითხარი, გოგო, სადაური შენი მამიდა ვარ? შენ გოგის როგორი ნათესავი ხარ? ზოგადად, ნათესაობაში, გინდაც შორებელში, მიცვალებულთან ფსალმუნის წაკითხვას ვერავინ რომ ვერ გასწრებს, ეგ კარგად ვიცი. მე ის უფრო მაინტერესებს, რად ეკუთვნი?

თებრო: მე ნატა მამიდა, ცისანა რომ არის ტაბლიაანთი, იმის მულის შვილი ვარ.

ნატა: აუფ, შენ გენაცვალე, რა... ნამეტანი ახლობლები ვყოფილვართ. შენ მართლა ძალიან ნიჭიერი გოგო ყოფილხარ. ყველაფერი ამის და თან ამ თანმიმდევრობით დამახსოვრება, გეფიცები, სახუმარო საქმე ნამდვილად არაა. აშკარად არ დაიკარგები და შორსაც წახვალ... ბარემ, ერთი ისიც გამაგებინე, ეს ტაბლიაანთ ცისანა ვინღაა?

თებრო: ტაბლიაანთ ცისანა, პარმენი ბიძიას ქვისლის...

ამ დროს ოთახში მეზობლების მომცრო ჯგუფი შემოდის. თებრო თავზე გაკეთებულ პირბადეს ისწორებს და კითხვას აგრძელებს. ნატა კი თავს დაბლა ხრის და ცრემლებიც თავისით სცვივა. ყველას პირბადეები, დამცაფი ფარები და ერთჯერადი ხელთათმანები უკეთიათ. კაცები ნატას ძალზედ სწრაფად, თავის დაკვრით უსამძიმრებენ და შემდეგ ჩასასვენებელს წრეს თითქმის სირბილით არტყამენ. ჭირისუფალს გვერდით არავინ უჯდება. მეზობლის ქალებიდან ერთ-ერთი ჯგუფს ჩამორჩება და ნატას ყურში ჩასჩურჩულებს, სამზარეულოში სადილი დაგიტოვეთო და ისიც სასწრაფოდვე უჩინარდება. ოთახში ისევ ბნელდება და ჩანს მხოლოდ სახეგაბადრული გოგი.

გოგი: დიდი მადლობა, პატივცემულო მეზობლებო, დაფასებისა და შეწუხებისთვის. ისემც თქვენი კარგი მოვტყან, რაც ახლა ჩემზე დარდმა დაგიმანჭათ ეგრე სახეები...

ხმა ზეციდან: რა უცნაური კაცი ხარ, გოგი. რას ერჩი ახლა ამ ხალხს, რად ემდური?

გოგი: ვითომ არ იცოდე?

ხმა ზეციდან: აბა, მე ეგ საიდან უნდა ვიცოდე, თქვენი მეზობელი კი არ ვარ?

გოგი: ჰო, ვიცი შენ სულ სხვა მისამართზე ხარ ჩაწერილი. შემახსენე ერთი, სადა ცხოვრობ?

ხმა ზეციდან: ზეცაში.

გოგი: მერე მეც მაგას არ ვამბობ. კაცი ზეცაში ცხოვრობ და ისიც კი არ იცი, ამ კარგმოტყნულებს რად ვემდური და, მგონი, ცოტა უხერხულიც კია, არა?

ხმა ზეციდან: არა, ეს უხერხული სულაც არაა. მე გეტყვი, მართლა უხერხული რაცაა...

გოგი: არ გინდა, ვიცი... როგორც ცხონებული პაპაჩემი იტყოდა, უხერხული მხოლოდ ბოთლში მოჯმაა...

სცენაზე ისევ ნატა და თებრო ნათდებიან. ნატა სიგარეტს ეწევა, თემბრო კი ცარიელ ჭიქას წითელი ღვინით ავსებს.

ნატა: თებრო, მიდი, გენაცვალე, ერთი მაღაზიაშიც ჩამეგზავნე და სიგარეტი ამომიტანე, რა, თორემ სულ სამი ღერიღა დამრჩა და წინ კი მთელი ღამეა.

თებრო: ახლავე, ნატა მამიდა. რომელი პაპიროსი გინდათ?

ნატა: სულ ერთია, რომელიმე წამომიღე, რომელიც სკდება. აი, გემოს რომ იძლევა რაღაცისას ისეთი.

თებრო: ისა და... ნატა მამიდა, რომ ვერ მივხვდი, ეგ რომელია? ფილტრიანია?

ნატა: გამყიდველს უთხარი, ნატასთვის მინდა-თქო და თავად მიხვდება. მიდი, ჩემი გოგო, აღარაფერი მკითხო, ჩაირბინე, სახლის ქვეშ რომ მაღაზიაა და ამომიტანე სიგარეტი.

თებრო ისევ თავზე გაკეთებულ პირბადეს ისწორებს და ოთახიდან გადის. ნათდება გოგი.

გოგი: არ მახსოვს, ეს გოგო ვისი ვინაა და მომკალი. არა, ასე ფსალმუნებით ხელში ადრეც, სხვა პანაშვიდებზეც მყავს ნანახი, მაგრამ მე როგორ და რანაირად მენათესავება, წარმოდგენა არ მაქვს?

ნატა: ეჰ, მეც მაგას არ ვიკვლევ?

გოგი: ისე, შენ ცოტა რომ დაისვენო, ურიგო არ იქნება. 9 საათი ხდება, მალე კომენდანტიც დაიწყება და ახლა აქ აღარავინაა მომსვლელი. მიდი, სიხარულო, ცოტა წაუძინე, თორემ ცოდო ხარ.

ნატა: მაშინ არ ვიყავი ცოდო, გულზე ხელები რომ დაიკრიფე?

გოგი: კარგი ახლა, ნუ დაიწყე შენებურად.

ნატა: რატომ? არ გსიამოვნებს? ის ხომ გსიამოვნებდა, აი, ის კახპა როცა გეფერებოდა? კი, ის, რა თქმა უნდა, გსიამოვნებდა... ჰოდა, ედგე ახლა მანდ, შავ მიწაში და აწი, იმასაც ვნახავთ, ვინ სად მოგეფერება...

გოგი: კარგი რა, ნატა, სიკვდილი მაინც მაცადე, ადამიანი არა ხარ?! ახლა მაინც დამეხსენი და გამანებე თავი... გეფიცები, რაც ჩვენ ოფიციალური ცოლ-ქმარი ვართ, მე შენთვის არ მიღალატია.

ნატა: და ჩვენ რომ კანონის წინაშე ცოლ-ქმარი არა ვართ, ნუთუ, დაგავიწყდა? ჩვენ ხომ ხელი არ მოგვიწერია? თუმცა, არა... საქმე იმაშია, რომ არც არაფერი დაგვიწყნია. პირიქითაც, სწორედ ამიტომაც ამბობ ამ სიტყვებს ასე თამამად და დაფიცებაც კი შეგიძლია, რომ...

გოგი: ნატა, მე ახლაც ძალიან მიყვარხარ...

ნატა: არა, ალბათ რაღაც მართლა დაგაკელი და სხვა ქალისკენაც მაგიტომ გაიხედე. უბრალოდ, ვერ ვხვდები, სად შემეშალა... სად მოვდუნდი, სად ჩაქრა შენს მზერაში ის სხივი, რომელიც ეგზომ მაგიჟებდა და, საერთოდაც, როგორ გამომეპარა ეს ამბავი?

გოგი: ნატა, მე ახლაც ძალიან მიყვარხარ-მეთქი...

ნატა: ეჰ, ნეტა კი გესმოდეს ჩემი, გოგი... ნეტა, კი ვიცოდე, ოდესმე ოდნავ მაინც თუ გყვარებივარ?!

გოგი: ნატა ხომ გითხარი, მე ახლაც სიგიჟემდე მიყვარხარ...

გოგი ყვირის. ნატას ტირილი აუვარდება. ამ დროს ოთახში თებრო შემოდის.

თებრო: აი, ნატა მამიდა, გამყიდველმა ეს გამომატანა. ეს უყვარს ნატასო, მენთოლიანიო.

ნატა: დიდი მადლობა, თებრო. მე ცოტას დავისვენებ. შენც დაწექი, დაიღლებოდი.

თებრო: აი, ჩავამთავრებ ჩემს საკითხავებს და დავწვები.

ნატა: კანდელს ნუ დატოვებ მაინც, ჩააქრე. თუ გშია, მაცივარში რაღაცებია, მეზობლებმა შემოიტანეს და არ მოგერიდოს, მიირთვი. ღვინის ჭიქაც დაწოლამდე ისევ შეავსე. ღვინოს მაინც ნუ მოვაკლებთ მაგ უბედურს... და ისა, მადლობა, თებრო, ყველაფრისთვის...

თებრო: რაის მადლობა, ნატა მამიდა, აბა, მე აქ რისთვის ვარ?

ნატა მჯიღით ცრემლებს იმშრალებს და ოთახიდან გადის. თებრო ფსალმუნების კითხვას აგრძელებს და თან ძალიან კმაყოფილი სახე აქვს. როგორც იქნა, ის შეიმჩნიეს და ის მნიშვნელოვანია... ნათდება გოგი.

გოგი: ისე, მართლა, რისთვის არის ეს აქ? ვითომ ამისი ბჟუტური მიშველის რამეს?

ხმა ზეციდან: ფსალმუნებს გიკითხავს.

გოგი: ეგ ვიცი. თუ მიშველის-მეთქი?

ხმა ზეციდან: იმედია.

გოგი: მაიცა, შენ რა, ისიც არ იცი, ეგ ლოცვები მიშველის თუ არა?

ხმა ზეციდან: წარმოდგენა არა მაქვს. ეგ იმაზეა დამოკიდებული, როგორ იცხოვრე, როგორ აღესრულე და საერთოდაც, სად ხარ?!

გოგი: თქვი მერე შე მამაცხონებულო, როგორც არის ეს ჩემი საქმე. ნუღარ მტანჯავ და მაწვალებ... ოღონდ, გეხვეწები ახლა არ დამიწყო, ლოცვასა და მარხვას შეუძლია, ქვესკნელიდანაც კი დაიხსნას ცოდვილი სულიო და ეგეთები... პირდაპირ მითხარი, სად მოვხვდები და როგორ მოვკვდი. ჰო, ისე, ეგეც ძალიან საინტერესოა, რამ მომკლა და წამაქცია ეს ხარივით კაცი?

ხმა ზეციდან: ეგ შენ უნდა იცოდე და შენ უნდა გახსოვდეს.

ხმა ზეციდან ექოდ იქცევა და ნელ-ნელა ქრება. სამაგიეროდ ისმის ქალის ნაზი ხმა ქვესკნელიდან.

ხმა ქვესკნელიდან: პრივეტ, გოგი.

გოგი: სალამი, ტურფავ.

ხმა ქვესკნელიდან: აბა, როგორ მიდის შენი საქმეები?

გოგი: ვარ, რა... თავად?

ხმა ქვესკნელიდან: მეც არა მიშავს, რა. ცოტა დავიღალე შენს მოლოდინში.

გოგი: იცი, რა მაინტერესებს?

ხმა ქვესკნელიდან: მაინც რა?

გოგი: როგორ გამოიყურები?

ხმა ქვესკნელიდან: ჰაჰაჰაჰაჰა....

გოგი: რა გაცინებს?

ხმა ქვესკნელიდან: მგონი, ახლა სულ სხვა რამე უნდა გაინტერესებდეს. თუმცა, კაცი ყოველთვის კაცია... გინდ ადამი დაარქვი და გინდაც გოგი; გინდ მონასტერში გამოკეტე და გინდაც საკუთარ თავში. ყველგან და ყოველთვის ვნება სწვავს, დაგავს. მარადჟამს სწორედ ან ამ ვნებას ებრძვის და ან კი ამ ვნების ტყვეა, მსხვერპლი. არ გეწყინოს, ჩემო გოგი, მაგრამ ეს ჩემი მრავალწლიანი დაკვირვების შედეგია და არა რამე აბსტრაქცია. ანუ ფაქტია და არა მეტაფორა. ხვდები?

გოგი: დიდი ძუძუები გაქვს?

ხმა ქვესკნელიდან: უსაშველოდ დიდი, თბილი და სურნელოვანი. აი, რომ ჩაგიკრავ ამ ჩემს მკერდში, საერთოდ დაგავიწყდება ყველაფერი და სამარადისოდ დარჩები ჩემთან.

გოგი: და ტრაკი?

ხმა ქვესკნელიდან: დიდი, თეთრი და უსაშველოდ მადის აღმძვრელია. აი, ისეთია რომ ნერწყვს მოგადენს და...

გოგი: იცი, ტურფავ, მგონი, ახლა ეგ ყველაფერი სულაც აღარ მაღელვებს. მგონი, მართლა ვკვდები... მექალთანე არასდროს ვყოფილვარ, მაგრამ დიდი ძუძუებისა და თეთრი ტრაკის წარმოდგენაზე ყოველთვის გულისცემა მიჩქარდებოდა და ახლა კი, აი, ნახე, პულსიც აღარ მესინჯება. ნერვი არ მიტოკავს... დამენძრა ტურფავ...

ხმა ქვესკნელიდან: შენ ახლა კი არა, ჯერ კიდევ მაშინ დაგენძრა, როდესაც იმ შენს სულაც უტრაკო კახპასთან ნატას უღალატე. ასე რომ, ჩემს იქით გზა მაინც არა გაქვს და მოდი დროზე, ნუღარ მტანჯავ. მოდი, სანამ ამ სიტურფეს გთავაზობ, თორემ მერე შეიძლება, გვიანიც კი იყოს.

ხმა ქვესკნელიდან წყდება და ფრაგმენტულად ისმის. მერე ისმის შიშინი, თითქოს ვიღაც რადიოსიგნალს ასწორებსო და ქალის ნარნარა ხმასაც ჯოჯოხეთური გმინვა-წიოკი ცვლის. ბნელდება.

ისმის ცემინების ხმა. ნათდება და ჩანს თებრო, რომელიც ისევ ჩასასვენებელთან დგას, ცხვირს იწმენდს და ცხვირსახოცს კი სახელოში მალავს. ჩაახველებს და დაბოხებული ხმით აგრძელებს კითხვას.

თებრო: ვიდოდი ღათუ შორის აჩრდილთა სიკუდილისათა, არა შემეშინოს მე ბოროტისაგან, რამეთუ შენ ჩემ თანა ხარ; კუერთხმან შენმა და არგანმან შენმან - ამათ ნუგეშინის-მცეს მე.

გოგი: რა გაყვირებს, გოგო. გამისკდა გული.

თებრო: ბოდიში, გოგი ბიძია, მეგონა, ყველას ეძინა.

გოგი: ნუ მეძახი ამ ბიძიას. სადაური შენი ბიძია მე ვარ?

თებრო: ბიძიად მეკუთვნით, გოგი ბიძია და აბა, როგორ დაგიძახოთ? მე ხომ -ცისანა რომ არის ტაბლიაანთი - იმის მულის შვილი ვარ?!

გოგი: მაიცა, ახლა ეგეთები არ დაიწყო. სულაც არ ვიცი, ეგ ცისანა ვინაა და, სიმართლე გითხრა, არც მაინტერესებს. დამიძახე, უბრალოდ, გოგი. შენ ის მითხარი, ამ ყველაფერს რად შვრები? რატომ?

თებრო: რას, გოგი ბიძია?

გოგი: აი, ისევ ბიძია... რად კითხულობ-მეთქი ყველა მკვდართან ამ შენს ფსალმუნებს? ან მე რად გადარდებ და ან კი სხვა? ვისთვის, რისთვის ირჯები? შენ ხომ ფაქტობრივად არც ერთ მკვდარს არ ტოვებ, ვისთანაც ხელი მიგიწვდება და ყველასთან კითხულობ ამ შენს ფსალმუნებს. რატომ?

თებრო: მე ბავშვობიდან ეკლესიურად ვცხოვრობ, გოგი ბიძია და ბევრი კი ამას ვერ ახერხებს. შესაბამისად, ბევრ მიცვალებულს არ აქვს ამის საშუალება. უფრო სწორად, არ ვიცი, როგორ ვთქვა გამართულად და აი, ხომ გაგიგიათ, ლოცვასა და მარხვას შეუძლია ჯოჯოხეთიდანაც კი დაიხსნას ცოდვილი სულიო და ბევრ გარდაცვლილს ამის საშუალება არ აქვს. არა ჰყავს გვერდში მლოცველი და მეც სწორად ამიტომ...

გოგი: ახლა მაიცა... აი, ეგ ყველაფერი უკვე ზედმეტია... ეგენი იმათ მოუყევი, ვისაც ეგეთი ამბები გულზე სალბუნად ედება, მე კი ის მითხარი, შენ რატომ იქცევი ასე. რა გჭირს? რამე ფობიაა თუ იდეაფიქსი? ეს შენი ნერვიული ტიკია თუ ახირება?

თებრო: მე... მე... მე, უბრალოდ... აუფ, მგონი, ძალიან მეძინება...

თებრო მოურიდებლად ამთქნარებს, კანდელს აქრობს, ჭიქას ღვინით ავსებს და ოთახიდან გადის. ისმის ძილისპირულის მელოდია. გოგიც ხმამაღლა ამთქნარებს, ღვინიან ჭიქას ცლის და ჩასასვენებელში მოხერხებულად წვება.

გაისმის მაღვიძარისა და ხალისიანი მუსიკის ხმა. ოთახი ნათდება და ნატა შემოდის. კანდელს ზეთით ავსებს და ცეცხლს უკიდებს. ცარიელ ჭიქას დასცქერის, მხრებს იჩეჩავს და ისევ წითელი ღვინით პირამდე ავსებს. კარზე ზარის ხმა ისმის. თებრო კარს აღებს. მცირედი გასაუბრების შემდეგ ოთახში პალტოსა და შლაპაში გამოწყობილი მამაკაცი შემოჰყავს. კაცი ტიპური პარტკომის ალიკვალია.

პარტკომი: ვიზიარებ, ქალბატონო, თქვენს მწუხარებას.

ნატა: პირბადე?

პარტკომი: მე ვირუსი მოხდილი მაქვს და თუ დიდად არ შეგაწუხებთ, ვიქნები ასე.

ნატა: კეთილი... დიდი მადლობა სამძიმრისთვის, ბატონო...

პარტკომი: მე გოგის მეგობარი გახლავართ. უფრო კი თანამშრომელი. და უფრო კი პარტნიორი. და სულ უფრო კი - მევალე. ბოდიში, არ მიყვარს მიკიბულ-მოკიბული საუბარი და გოგის ჩემი ვალი ჰქონდა. მაპატიეთ, მაგრამ მაინტერესებს, თუ აპირებს გადახდას?

ნატა: ვინ? გოგი?

პარტკომი: დიახ.

ნატა: წარმოდგენა არა მაქვს. მას ჰკითხეთ.

პარტკომი: ვის? გოგის?

ნატა: დიახ.

პარტკომი: და ის ხომ მკვდარია?

ნატა: და მე ხომ თქვენი არაფერი მმართებს?

პარტკომი ოთახში გაივლ-გამოივლის. შემდეგ ჩასასვენებელთან შეჩერდება და გოგის დახედავს. გოგის ჩვილივით უდარდელად სძინავს.

პარტკომი: და არც სხვა ვინმე გადაიხდის გოგის ვალს?

ნატა: მეეჭვება.

პარტკომი ნატას გვერდით მიუჯდება და ქუდს მოიხდის. ჯიბიდან ცხვირსახოცს ამოიღებს და მელოტ თავზე გადაისვამს. ნატას გახედავს და ამოიკვნესებს.

პარტკომი: წყალი მაინც დამალევინეთ.

ნატა: ახლავე.

ნატა გადის ოთახიდან და პარტკომი მარტო რჩება. გოგი იღვიძებს და იზმორება. წამოჯდება, თვალებს მოიფშვნეტს და ღვინოს მოსვამს. პერანგს გაისწორებს და ისევ მაგიდაზე შემოჯდება. ასანთს გაჰკრავს, სიგარეტს მოუკიდებს და გააბოლებს.

გოგი: ზდაროვა ვალერა...

პარტკომი: გოგი, ბოდიში, რომ სწორედ ახლა გაწუხებ, მაგრამ გავიგე გარდაიცვალაო და გადავწყვიტე, ფულზე სწორედ ახლა მოვსულიყავი.

გოგი: კი, ნატას დახმარება ნაღდად არ აწყენს. კარგი კაცი ხარ შენ, ვალერი.

პარტკომი: არა, გოგი, მე ვალზე მოვედი.

გოგი: რა ვალზე, ვალერ?

პარტკომი: აი, ღორების ფერმიდან რომ დაგრჩა ჩემი ვალი, იმაზე.

გოგი: კაცო, ის ღორები ხომ დაგვეხოცა და ეგ საქმე ხომ არ გამოვიდა?

პარტკომი: კი, საქმე არ გამოვიდა, თუმცა ხარჯი მაინც საკმაოდ გავწიეთ. თან, თუ გახსოვს, შეთანხმებისამებრ, ფული თანაბრად უნდა დაგვედო. შენ მაშინ მთხოვე, საქმის დასაწყებად საჭირო მთლიანი თანხა შენ დადევი და მერე საქმე რომ გაეშვება, ვალს იქიდან გაგისტუმრებო. მეც ჩავდე თანხა საქმეში. საქმე არ გამოვიდა. ღორები დაიხოცნენ. დახარჯული 20000 დოლარი წყალში გადაყრილი აღმოჩნდა. ამ 20000 დოლარიდან კი, შეთანხმებისამებრ, ნახევარი, ანუ 10000 დოლარი შენი წილი იყო და, შესაბამისად, ჩემი გმართებს. ახლა სწორედ ის დროა, ეს ვალი გამისტუმრო.

გოგი: მგონი, დრო მთლად კარგად ვერ შეარჩიე.

პარტკომი: მერე საერთოდ ვეღარ გნახავდი.

გოგი: ახლა რომ მნახე, ხომ ნუ იტყვი და წინ ხარ...

პარტკომი: ესე იგი, უარყოფ, რომ ჩემი ვალი გაქვს?

გოგი: არა, რატომ? მით უმეტეს, ახლა... ადრე, შეიძლება, უარიც მეთქვა, თუმცა ახლა მკიდია. კი, ვალი ნაღდად მაქვს, თუმცა ვერაფრით დაგეხმარები.

პარტკომი: ასეც ვიცოდი. ესე იგი, მომიწევს, გეგმა ,,ბ“-ს მიხედვით ვიმოქმედო.

გოგი: ვააა... და ეგ გეგმა ,,ბ“ რაღაა? ტუფლები უნდა გამიყიდო?

ამ დროს ოთახში შემოდის ნატა და პარტკომს აწვდის წყლიან ჭიქას. ხელში თავადაც ყავის ჭიქა უჭირავს და სულს უბერავს.

პარტკომი: ქალბატონო ნატა, მე გადავწყვიტე დაგეხმაროთ გოგის დაკრძალვის საორგანიზაციო საკითხებში და თან, ამავდროულად, ვიზრუნო, ჩემი ვალის დაბრუნებაზე.

ნატა: ბატონო?

პარტკომი: თავიკაცი ვიქნები, რა. ყველანაირ საორგანიზაციო საკითხს ჩემს თავზე ავიღებ - მათ შორის, ფულის აგროვებასაც. შემოსული თანხიდან მე მხოლოდ ჩემ ვალს გამოვქვითავ და დანარჩენი ღმერთმა მშვიდობაში მოგახმაროთ.

ნატა: და ეს ვალი რამდენია?

პარტკომი: 10000 დოლარი.

ნატას ყავა გადაცდება და ხველა უვარდება.

ნატა: თქვენ რა, აქ 10000 დოლარის შეგროვებას გეგმავთ?

პარტკომი: მეტისაც... დანარჩენი თქვენი წილი იქნება. მენდეთ, ყველანი კმაყოფილები დავრჩებით. თან სხვა გამოსავალი მაინც არ არის.

ამ დროს ოთახში მორიგი ჯგუფი შემოდის. შემოაქვთ უშველებელი თაიგული წარწერით ,,თანამშრომლებისგან", ჩასასვენებელთან დებენ და წრეს მდუმარედ არტყამენ. ნატა პირბადეს იკეთებს. გოგი მოსულთ შუა თითს უჩვენებს და ენას უყოფს. პარტკომი დგება, ნატას თავს უკრავს და ჯგუფს მისდევს სიტყვებით: ,,უკაცრავად, მეგობრებო, თქვენთან მცირედი საქმე მაქვს". განათებული რჩება მხოლოდ გოგი.

გოგი: ოჰ, ეს კიდევ ჩემი წინა სამსახურის კამანდაა. იშვიათი ნაძირლები. ალბათ გვირგვინიც სამსახურის ხარჯით იყიდეს, თავად რომ არ დახარჯულიყვნენ.

ხმა ზეციდან: ამათ რაღა დაგიშავეს? მოვიდნენ, მოგისამძიმრეს, გვირგვინიც მოიტანეს და შენ კიდევ კენჭებს ესვრი. რატომ? რა წესია?

გოგი: აბა, ის იყო წესი, ლამის რომ ჩემი თავი დააჭერინეს? თურმე სამსახურში შიდა გამოძიებაა გაქანებული, ესენი ყოველდღე ჩვენებას ჩვენებაზე იძლევიან და მე კი აზრზეც არა ვარ. საწვავი იკარგებოდა, რა, დიდი რაოდენობით და ეგონათ, მე ვიპარავდი. არა, მერე კი დაიჭირეს, ვინც იპარავდა, მაგრამ, აი, ამ გოიმებმა, ამ გამოძიებაზე, არც ერთმა ჩემთან სიტყვა არ დაძრა. არადა, მემეგობრებოდნენ, ჩემს მზეს ფიცულობდნენ, ბავშვებს მანათლინებდნენ...

ხმა ზეციდან: ალბათ ხელი გაუთქმელობაზე ჰქონდათ მოწერილი.

გოგი: კი, ძმაკაცობაშიც გაუთქმელობაზე. ეჰჰჰ... საითკენ მიექანება ეს სამყარო?! და ეს ახვარი ვალერა რა დღეშია? ახლა აქ ჩემი სახელით ფულის შოვნა გადაწყვიტა. გესმის, ფულის აგროვება უნდა, რომ დაიწყოს?!

ხმა ზეციდან: რას ერჩი, ვალი გქონია და...

გოგი: ვალი კი არადა ის... ახვარი, ახლა მოაგონდა და ახლა მომადგა, როცა იცის, პანღურს ვერ ამოვკრავ. აბა, ერთი მაშინ მოსულიყო, როცა ცოცხალი ვიყავი?! ჩემ ფეხებს გაბედავდა. მივაწევდი იმ თავის ღორებს...

ხმა ზეციდან: რომელ ღორებს?

გოგი: ფერმის ღორებს.

ხმა ზეციდან: რომ დაიხოცნენ?

გოგი: დიახ. ჭირი გაუჩნდათ. ფერმა გვქონდა მე და მაგას. მე საფერმე ადგილი და გოჭები ვიშოვე და მაგან კიდევ ფული. კარგი საქმე ჩანდა. წინასწარ მყიდველებიც კი მყავდა ნანახი. ჩვენი ღორის ხორცით მთელი ქალაქის რესტორნები უნდა მოგვემარაგებინა. ზედ ვყვებოდით მაგ მართლა ღორებს, მაგრამ რად გინდა? წლისები რომ გახდნენ, რაღაც ჭირი შეეყარათ და ვეღარაფერი ვუშველეთ. სულ დაწყდნენ. ერთიც ვერ გადარჩა.

ხმა ზეციდან: ჩვენც დაგვეხოცა ღორები. ავი სული, მთელი ლეგიონიც კი ჩაუსახლდა მთელ კოლტს. სხვანაირად არ გამოდიოდა. მერე ზღვაში გადაიჩეხნენ. ძველი ამბავია.

გოგი: თქვენც გიზარალიათ. ისა და ჩვენო, რომ იძახი, ვინ თქვენ?

ხმა ზეციდან: გაიხსენე როგორ გარდაიცვალე?

გოგი: ოოო, ნუ შემჭამეთ, რა. ხომ იცი, როგორც და რანაირადაც გარდავიცვალე. მითხარი და გაათავე ეს საქმეც, რაღას მეთამაშები?! შენ ხომ ისედაც იცი, სადაც მოვხვდები და რად გინდა ეს სპექტაკლი?

ხმა ზეციდან: გირჩევნია, იჩქარო. დრო ბევრი აღარ გაქვს.

ხმა ზეციდან ისევ ექოდ იქცევა და ქრება. გოგი თავს ხელებში რგავს და ცახცახებს.

ხმა ქვესკნელიდან: ნუ ტირი გოგი, შენ ცრემლი არ შეგშვენის. თან ტირილი მერეც გეყოფა. ჰაჰაჰა... გეხუმრები. ჰა, აბა, როდის მოდიხარ ჩემთან?

გოგი: კი არ ვტირი, ვიცინი ტურფავ. ჰაჰაჰაჰა... არ მეგონა, თუ სიკვდილიც ასეთი უცნაური მექნებოდა. ჯანდაბას ჩემი თავიცა და მომავალი ნავსაყუდელიც. მკიდია, შენთან წამოვალ თუ იმ მეორესთან... უბრალოდ, ნატა მეცოდება ძალიან. არ იმსახურებს ამ გაურკვევლობასა და... ამ... ამ... ხანდახან მგონია, რომ დღემდე ვუყვარვარ. მართლა... და მირჩევნია, ასე არ იყოს. ვერ ვუყურებ, როგორ იტანჯება და ტირის.

ხმა ქვესკნელიდან: ეგ იმიტომ ტირის, რომ ღალატს ვერ ეგუება და გპატიობს. სულ ის უდგას თავლწინ, შენ და ის კახპა როგორ კოტრიალობთ ლოგინში. მერე აყვება ხოლმე ფიქრს და შეურაცხყოფას რომ ვეღარ უძლებს, იწყებს ტირილს, თვითგვემას.

გოგი: ვიცი, ყველაფერი ჩემი ბრალია.

ხმა ქვესკნელიდან: კი, ეგრეა. მიდი, მოკიდე ხელი მაგ შენ ჭინჭებს და წამოდი ჩემთან, ჩემი ჭკვიანი და ყოჩაღი ბიჭი...

გოგი: იცოდე, მე ნატას სიყვარულისთვის არასდროს მიღალატია. მე ის ყოველთვის მიყვარდა. ახლაც... ახლაც კი მიყვარს. დედას გეფიცები, ძალიან მიყვარს.

ხმა ქვესკნელიდან: კი... კი... იმ ქალს რომ გადააჯექი, მაშინაც სულ ნატაზე არ ფიქრობდი და მისი სიყვარულით არ იწვოდი? აბა, რა... ნამდვილად ეგრე იყო. ნატა... ნატა... ასე არ გმინავდი, როცა ორგაზმი მოგადგა? ჰაჰაჰაჰა... რა სასაცილო ხარ, გოგი. არც კი იცი, რა გელის, შენ მართლა მასხარა, შენა...

გოგი: მართალი ხარ... ჩემი ადგილი შენთანაა. თუმცა... არ ვიცი... მომკალი და გულის სიღრმეში მგონია, რომ... აი, პირდაპირ ვგრძნობ, რომ მთლად ასეც არაა საქმე. თითქოს არის კიდევ რაღაც. რაღაც, რაც ცვლის ამ მოცემულობას. აი, თითქოს აუცილებლად უნდა გავიხსენო, როგორ და რატომ მოვკვდი. თითქოს ეს ყველაფერი ერთმანეთთან პირდაპირ კავშირშია. ძალიან მჭიდრო კავშირშია...

ხმა ქვესკნელიდან: ატრაკებ, გოგი... ახლა უკვე ნაღდად ატრაკებ...

ხმა ისევ წყდება და ისმის შიშინი. შემდეგ ჯოჯოხეთის კვნესა-ოხვრა და ისევ ბნელდება. ნათდება ნატა. სახეზე ხელები აქვს აფარებული და ტირის. ოთახში ტანმორჩილი და სუსტი აღნაგობის კაცი შემოდის. აცვია ერთი ზომით დიდი პიჯაკი და შარვალი. წამოზრდილი თმა შუაზე გადაუყვია. თმის ძირები ღია ფერისა აქვს და ბოლოები კი - მუქი. ნატა მოსულს ვერ ამჩნევს. ის ჩასასვენებელს წრეს არტყამს და გვერდით უჯდება. მხარზე ხელს ადებს და ნაზად ეხუტება. ნატა შეცბუნებული წამოხტება.

ნატა: ჩიტო, შენა ხარ? გული გამისკდა. არ გელოდი... ვერ გავიგე, როგორ შემოხვედი.

ჩიტო: ხომ გახსოვს, მე მალხაზი მქვია. მახოსაც მეძახიან.

ნატა: უი, არც კი მახსოვდა. გოგი სულ ჩიტოს გეძახდა და მეგონა, ასეც გერქვა.

ჩიტო: ახლა გოგი აღარაა და ბევრი რამეც შეიცვალა. შენც მახო დამიძახე.

ნატა: კარგი ჩიტო, მახოს დაგიძახებ... მადლობა, რომ მოხვედი.

ჩიტო: ჰო, მართლა, ვიზიარებ შენს მწუხარებას.

ნატა: გმადლობ, ჩიტო.

ჩიტო: ნატა, რაღაც მინდა კიდევ გითხრა.

ნატა: გისმენ, ჩიტო.

ჩიტო: შეიძლება, ცოტა უცნაურადაც მოგეჩვენოს, თუმცა, იმედია, გამიგებ და არ გეწყინება.

ნატა: შენ არ იცი, ამ ბოლო დროს რამდენ უცნაურობას წავაწყდი. ჯერ ხომ სრულიად ჯანმრთელი ქმარი მომიკვდა, მერე აღმოჩნდა, რომ ნარკომანი ყოფილა, ახლახანს გაირკვა რომ ვალები დაუტოვებია და...

ჩიტო: ნატა, ხელი მინდა გთხოვო.

ჩიტო ცალ მუხლზე დგება, ჯიბიდან პატარა კოლოფს იღებს, ხსნის და ნატას ბრჭყვიალა ბეჭედს აწვდის.

ჩიტო: ნატა, გთხოვ, ჩემი მეუღლე გახდე.

ნატა: ბატონოოოო?

ჩიტო: ნატა, იცი, რაშია საქმე? მე შენ მთელი ცხოვრებაა მიყვარხარ და, უბრალოდ, ამის თქმას ვერ გიბედავდი. ბევრჯერ დავაპირე, თუმცა სითამამე არ მეყო. ახლა კი, როცა გოგი აღარაა, ძალა მოვიკრიბე, საკუთარ სისუსტეს ვაჯობე და აი, ცოლობას გთხოვ.

ნატა: ჰაჰაჰაჰა... ვაი, რა საყვარელი ხარ, ჩიტო. აღარ მეგონა, ამ განსაცდელისა და მწუხარების ჟამს კიდევ რამე თუ გამახალისებდა. დიდი მადლობა ამ ექსპრომტისთვის...

ჩიტო: ნატა, მე არ ვხუმრობ. თან ვიცი, შენ და გოგის ბოლოს ურთიერთობა ძალიან არეული გქონდათ და რომ არ გარდაცვლილიყო, ალბათ, კიდეც მალე გაეყრებოდით ერთმანეთს.

ნატა: ჩიტო, შენ ახლა მართლა არ ხუმრობ?

ჩიტო: არა, ნატა, არ ვხუმრობ. იმ პირველი დღიდან მიყვარხარ, როდესაც კი უნივერსიტეტის ბაღში დაგინახე. დღე არ გასულა მის შემდეგ, შენზე არ მეფიქრა. სულ შენ მედექი თვალწინ და სულ შენით ვსუნთქავდი, ვსაზრდოობდი... უბრალოდ, შენ არ მიმჩნევდი არასდროს და თითქოს ვერც კი მხედავდი. მერე კი გოგი გამოჩნდა და შენც ის შეგიყვარდა. თან ისე ძლიერ შეგიყვარდა, რომ მე კი არადა, ამქვეყნად ვეღარც ვერაფერს ამჩნევდი. ახლა კი გოგი აღარაა და ვიფიქრე...

ნატა: ახლავე ადექი ფეხზე და გაეთრიე აქედან...

ნატას სახეზე ცეცხლი ედება და მეტის ბრაზისგან ხმა უკანკალებს. სკამის საზურგეს ეჭიდება და მძიმედ სუნთქავს. ჩიტოს მოულოდნელობისგან სახე ემანჭება. დარცხვენილი, კიდევ უფრო დაპატარავებული დგება და ოთახიდან თავდახრილი გადის. ნატა თავს ვეღარ თოკავს და მისი მიმართულებით სკამს ისვრის. ხმაურზე ოთახში თებრო შემორბის.

თებრო: რა ხდება, ნატა მამიდა, ხომ მშვიდობაა?

ნატა: გეხვეწები, გულის წვეთები უნდა იდოს სამზარეულოში, თაროზე და ის მომიტანე. 40 წვეთი ჩაასხი და ცოტა წყალიც დაუმატე. ოღონდ, დროზე.

ნატა სკამზე მიესვენება და თებრო კი უსიტყვოდ სამზარეულოში გარბის. ამ დროს ოთახში საკმაოდ გამომწვევად ჩაცმული ქალი შემოდის და ნატას უყურებს. მერე კუბოსთან მიდის და გოგის დასცქერის. უეცრად ბღავილს იწყებს და მიცვალებულს ზედ ემხობა.

ნატა: ღმერთო კი მომკალი... შენ... შენ ის არა ხარ? რა, ჰქვია იმას... აი, ისა... გოგისთან რომ იმას ქნა... მარგო?

მარგო: დიახ, მე გოგის საცოლე მარგო ვარ.

ნატა: საცოლეეეე?

მარგო: ჰო, რა იყო, არ იცოდი, მე და გოგი დაქორწინებას რომ ვგეგმავდით? ის შენ უნდა გაგყროდა და ჩემზე დაქორწინებულიყო.

ნატა: მერეეეეე?

მარგო: რა მერე? მოკვდა.

ნატა: მეეეერეეეეეე?

მარგო: რაღა მერე? დამტოვა ასე, ფეხმძიმედ და უპარტონოდ.

ნატა: მეეეერრრრეეეეე?

მარგო: წილს ვითხოვ გოგის ქონებიდან. მე ბავშვს ჩემი სახსრებით ვერ გავზრდი. თან ასეც რომ არ მომხდარიყო, თქვენი განქორწინებისა და ჩვენი დაქორწინების შემდეგ მისი ქონების ნახევარი ისედაც ჩვენი იქნებოდა. თუმცა, სიმრთლე გითხრა, ჯერ იურისტებთან ეს საკითხი არ განმიხილავს და სინამდვილეში რა, როგორ იქნება, წარმოდგენა არა მაქვს. იქნებ შენ არც არაფერი გეკუთვნის?

ნატა: ჩიტო, ეს გამომრჩა.

მარგო: რა გამოგრჩა?

ნატა: შენ არ გეუბნები.

მარგო: აბა, ვის ეუბნები? აქ ხომ მარტონი ვართ?

ნატა: ჩიტოს ვეუბნები, რომ ამ ბოლო ხანს ჩემს თავს გადამხდარ უცნაურობების ნუსხას ესეც მიამატოს. ანუ ქალი, რომელიც ჩემი ქმრის საცოლეობას ჩემულობს, მისგან ბავშვს ელოდება და ქონებიდან წილს ითხოვს. იმედია, კიდევ რამე არ გამომრჩა...

მარგო: რა გამოგრჩა?

ნატა: რამე... თუმცა, მგონი, ვიცი, რაც გამომრჩა. ჰო, გოგი უნაყოფო იყო და შვილებიც ამიტომ არ გვყავდა. კი, ეგ ამბავი გამომრჩა. ჰაჰაჰაჰა...

მარგო: ბატონოოო?

ამ დროს ოთახში შემორბის თებრო. ხელში პატარა სირჩა უჭირავს და თავზე პირბადეს ისწორებს. შესცქერის ჯერ ნატას და შემდეგ მარგოს. სანამ გონს მოვა, მარგო ჭიქას ართმევს და წვეთებს ერთი ამოსუნთქვით სვამს. იჯღანება და ფეხების ბაკუნით ოთახიდან გადის. გზად, ისე რომ ნატასკენ არც კი ტრიალდება, მოკლე ლაბადას იხსნის, ერთ ხელს წამოზრდილ მუცელზე ისვამს, მეორეს მუქარით ჰაერში აღმართავს და ყვირის: ,,მე ამ საქმეს ასე არ დავტოვებ. შევხვდებით სასამართლოში...“

ნატა და თებრო ადგილზე შეშდებიან. ნათდება გოგი. ხელში ცარიელი ჭიქა უჭირავს და პირი აქვს ღია.

გოგი: დედას გეფიცები, იტყუება, ცრუობს... არ არსებობს... წარმოუდგენელია...

ხმა ზეციდან: რა არის წარმოუდგენელი? რომ შენ ამ ქალთან რამე საერთო გქონდა?

გოგი: ჰო... არა... კი რაღაც მართლა მქონდა ამ ქალთან, თუმცა... აი, რაც მაგან თქვა, არ არსებობს, რომ ეგრე იყოს. მე... მე მაგ ქალს ცოლად... აი, პროსტა არ არსებობს...

ხმა ზეციდან: რა არ არსებობს? რომ შენ მაგ ქალს ცოლად შეირთავდი? და ნატასთან გაყრას მართლა აპირებდი?

გოგი: ნატასთან გაყრას? არა... არა... არც ეგ შეიძლება, რომ სიმართლე იყოს... მე ნატა მიყვარს და რატომ უნდა გავყროდი?

ხმა ზეციდან: გოგი, რაღაც უცნაურად საუბრობ. შენ, რა, საკუთარ თავში ეჭვი გეპარება? არ იცი, რას აპირებდი?

გოგი: კი ვიცი, თუმცა... არც ვიცი... ალბათ ჩემი ცხოვრების ბოლო წელი საერთოდაც აღარ მახსოვს. შეიძლება, ცოტა მეტი და ან კი ნაკლებიც, თუმცა მართლა აღარაფერი მახსოვს. უცნაურია, მაგრამ ემოციურ დონეზე თითქოს რაღაცას კიდეც ვგრძნობ, მაგრამ საერთოდ ვერაფერს ვიხსენებ... არც სიკვდილი, არც მისი მიზეზი და არც ის, რაც იქამდე იყო. არ მინდა დავიჯერო, რომ რასაც ეს ქალი ამბობს, სიმართლეა. თავს არ ვიცოცხლებ, თუ ეს მართლა სიმართლეა და მე ნატას უნდა გავყროდი და ეგ ქალი შემერთო... არა, არა, ეს მართლა წარმოუდგენელი... შეუძლებელია...

ხმა ზეციდან: და ბავშვი? როგორ, ბავშვზეც იცრუა?

გოგი: ბავშვი? ეგ როგორღა? მე ხომ წესით ბავშვი არ უნდა მყავდეს? ვერ უნდა მყავდეს... აბა, ამდენი წლები რომ ვმკურნალობდით და ექიმებში დავდიოდით და ყველა ერთხმად გაიძახოდა, შენ ბუნებრივი გზით შვილი ვერ გეყოლებაო, ტყუილია? ტყუილი იყო? ასე მეუბნებოდნენ, ხელოვნური განაყოფიერებითაც კი შანსი ძალიან მცირეაო. ვცადეთ კიდეც ეს ხელოვნური განაყოფიერება და არც მაშინ გამოვიდა რამე. ნატას საშვილოსნომ ნაყოფი ვერ შეიმაგრა. რაღაც შეუთავსებლობის ბრალიაო და სამწუხაროდ, არაფერი გამოგვივიდა...

ხმა ზეციდან: რა ურთიერთობა გქონდა ამ ქალთან, მარგოსთან?

გოგი კუბოში ჩაცურდება, გვერდზე გადაბრუნდება და სუდარას თავზე გადაიფარებს. ხმა ზეციდან რამდენჯერმე ჩაახველებს. გოგი ყურადღებას არ აქცევს და ხმაც ქრება.

ხმა ქვესკნელიდან: ვააა, პატარავ, მორიგ შარში გაეხვიე?

გოგი: შემეშვით, რა, ყველამ და გამანებეთ თავი, ,,ბლიად“... არ მახსოვს მართლა არაფერი და ნუ შემეცით...

ხმა ქვესკნელიდან: როგორ, არც ის გახსოვს, ეგ ქალი ლოგინში რომ ჩაიგორე? გინდა გაგახსენო? კარგი, მაშინ მისმინე. მივლინებით იყავი წასული თელავში რაღაც ტრეინინგზე. ეგ ქალიც შენი კოლეგა აღმოჩნდა, შესყიდვების სპეციალისტი თუ რაღაც მაგდაგვარი. ეგეც იმავე ტრეინინგს ესწრებოდა. სწორედ იქ, შესვენებაზე გაიცანით ერთმანეთი. ჯერ იყო ყავა და პატარ-პატარა ნამცხვრები. მერე კი საღამოს ერთად ივახშმეთ კიდეც. ცოტა კიდეც დალიეთ. მერე გაისეირნეთ და ქალაქი დაათვალიერეთ. პირველად ერეკლეს ძეგლთან აკოცე. მეორედ სასტუმროს ლიფტში. მესამედ უკვე საწოლში. მერე კი წავიდა და წაიღო... წაიღო და წამოიღო... ხან ზემოდან და ხანაც ქვემოდან... ხან წაღმა და ხანაც უკუღმა... აი, მარგო და ვაი, მარგო... ისე, ხომ გარგო, თუ არ გარგო? ჰაჰაჰაჰა....

გოგი: მაწყინაააა... ძალიან მაწყინააა... კმაყოფილი ხარ? კი, ეგრე იყო ზუსტად. ხან ზევიდან და ხანაც ქვევიდან... ხან წაღმა და ხანაც უკუღმა... და სულაც არ მარგოოოოო... მაწყინააა...

ხმა ქვესკნელიდან: აბა, არაფერი არ მახსოვსო? ცუღლუტო, შენა!

გოგი: ეგ ყველაფერი მახსოვს. კი, მივქარე... ეგ ამბავი ახლაც მტანჯავს და მაფორიაქებს. მეგონა, კიდეც დავივიწყე და კიდეც დამთავრდა, დავიწყებას მიეცა-მეთქი და თურმე, არა, ვცდებოდი... აი, მერე, ბოლოსკენ რა იყო, მართლა აღარ მახსოვს. კიდევ სად გადავიკვეთეთ და რა მოხდა, წარმოდგენა არა მაქვს.

ხმა ქვესკნელიდან: შენა და ნატამ ეს ამბავი როგორ გაიგო? მომიყევი, რა, ვგიჟდები ეგეთ ისტორიებზე.

გოგი: ეგ აღარც კი მახსოვს. რაღაც ძალიან ბანალური ამბავი იყო, ისევე როგორც მთელი ეს ისტორია. მგონი, მიმოწერა ნახა. მარგოს ურთიერთობის გაგრძელება სურდა და მე კი არა. ამაზე გვქონდა მიმოწერა და მგონი, ეგ ნახა. მერე დაიხვია და ჩაიხვია. ჩვენი ურთიერთობაც მაშინ აირია. მერე თითქოს დავივიწყეთსავით ეს ამბავი და... მერე აღარ მახსოვს... მერე რა იყო, საერთოდ აღარაფერი ვიცი...

ხმა ქვესკნელიდან: მერე ის იყო და არის, ჩემო გოგი, რომ კაცი ვარო, შენ უნდა თქვა. აგერ, შენს კუბოსთანაც კი ქალები ბდღვნიან და გმინავენ. საცაა, თმებშიც კი სწვდებიან ერთმანეთს. ჰაჰაჰაჰა... აი, არც კი იცი, რა შარში ხარ გახვეული. ეს, აქაური შარები, იქაურ შარებთან შედარებით მსუბუქ ფლირტად მოგეჩვენება. ჰაჰაჰაჰა... მოკლედ, წასულია შენი საქმე.

გოგი: მე ნატა მიყვარს და მაშინაც მიყვარდა... უბრალოდ... უბრალოდ... ეჰჰჰჰ...

ხმა ქვესკნელიდან: ჩიტოსაც... ჩიტოსაც უყვარს ნატა... ჰაჰაჰაჰა... ისე, ეს ჩიტო მაგარი კაცი ყოფილა?! ნახე, თურმე, ნატა სტუდენტობიდან ყვარებია და შანსს ელოდა. ისე, ფრთხილად იყავი, შენი ძვირფასი ნატა არ მოგტაცოს. ჰაჰაჰაჰა...

გოგი: ჩიტო? უხ, მე ჩიტოს სულელი დედაც...

ხმა ქვესკნელიდან: ჩიტო, გვრიტო, ჩიტო-მარგალიტო, და...

ხმა ქვესკნელიდან წყდება და ისმის შიშინი, რომელსაც ჯოჯოხეთური ხმაური მოსდევს. ბნელდება. ისმის ჩოჩქოლისა და რაღაცის მძიმედ დავარდნის ხმა. ქშინვა და ლანძღვა-გინება. გოგის მოგუდული შეძახილი: ,,გამიშვი ხელი, რას მიშვები, შე უპატრონო, ნელა-ნელა...“

ნათდება. ოთახში შემოდიან ნატა და თებრო. ნატა ოთახის დალაგებასა და გამოგვას იწყებს. თებრო სანთელს ანთებს და ცარიელ ჭიქას ღვინით ავსებს. ნატასკენ ბრუნდება და უეცრად ორივენი შეშდებიან. შეშინებულები კუბოს მისჩერებიან და თვალებს არ უჯერებენ. ნატას ხელიდან ცოცხი უვარდება და თებროს კი ღვინიანი ბოთლი. კუბო ცარიელი. გოგი არსად ჩანს. ოთახში შემოდის პარტკომი. ხელში დავთარი უჭირავს და კმაყოფილი ჩასცქერის.

პარტკომი: ქალბატონო ნატა, მინდა გაგახაროთ და გაუწყოთ, რომ ჩვენი საქმე დაიძრა და საკმაოდ კარგადაც მიდის. უკვე, სადღაც, 5000 ლარი ავაგროვეთ. ასეთი ტემპი თუ შევინარჩუნეთ, დაკრძალვამდე პლიუსებშიც გავალთ და მერე თქვენც წაგეშველებით. აი, მაგალითად გოგის სამსახურმა საკმაოდ ოპერატიულად იმოქმედა და დღეს 2000 ლარი ჩარიხცა. სამეზობლომ 500 ლარი შემომაწოდა. ნათესავებმაც გაიკრეს ჯიბეზე ხელი და მხოლოდ 4 კაცმა 1000 ლარი დადო. ჩემო ნატა, არ დაგიმალავთ და შედეგმა მოლოდინს გადააჭარბა. თან არ დაგავიწყდეთ, რომ ეს მხოლოდ დასაწყისია.

ნატა: გოგი? გოგი სადაა, თებრო?

თებრო: არ ვიცი, ნატა მამიდა. ვაიმე... ძალიან მეშინია...

პარტკომი: რაშია საქმე?

ნატა: გოგი აღარაა.

თებრო: ვაიმეეე...

პარტკომი: როგორ თუ აღარაა?

ნატა: გაქრა.

თებრო: ვაიმე, ვაიმეეეე...

პარტკომი: როგორ თუ გაქრა?

ნატა სუდარას გადასწევს. კუბო ცარიელია. თებრო თვალებზე ხელს იფარებს და კივის. ნატა ინსტინქტურად კუბოში ხელებს აფათურებს. გაოგნებული პარტკომი მუხლებზე ეცემა და ტახტის ქვეშ ეძებს გოგის.

პარტკომი. მდა... ტახტის ქვეშ არაა. სად წაიყვანეთ გოგი?

ნატა: ჩვენ არსად წაგვიყვანია.

პარტკომი: აბა, მაშინ სად წავიდა გოგი?

თებრო: იქნებ, მაღაზიაში ჩავიდა, პაპიროსზე?

ნატა: ღმერთო შენ მიშველე...

პარტკომი: ეს ძალიან ცუდია. მიცვალებული თუ არ იქნა, ფულსაც არავინ დადებს. რაღაც ახალი უნდა მოვიფიქროთ. თან რაც შეიძლება მალე.

ნატა: თებრო, დროზე დარეკე პოლიციაში.

თებრო: ახლავე, ნატა მამიდა...

თებრო ჯიბიდან მობილურს იღებს, 112 რეკავს და ოპერატორს დაბალ ხმაზე რაღაცას უხსნის.

პარტკომი: მარათონი უნდა მოვაწყოთ. თუმცა არა, ფონდის გახსნა აჯობებს... და ან კი ორივე ერთად, ასე უკეთესიც იქნება. ფონდის სახელი იქნება ,,გოგის ცხედრის გადასარჩენად“. არაა ხომ ცუდი? ჩინებულია... გოგის დიდი სურათი, ჩვენი ანგარიშის ნომერი და წარწერა ოქროსფერი ასოებით: ,,გოგის ცხედრის გადასარჩენად“. მართლაც კარგია.

თებრო: და მილიციაში რა ვუთხრა, ნატა მამიდა?

ნატა: გოგი დაიკარგა-თქო.

თებრო: ვუთხარი, ნატა მამიდა და დაკარგულის შესახებ დაწვრილებითი ინფორმაცია და დეტალური აღწერილობა გვჭირდებაო. მე მაგდენი გოგი ბიძიაზე ნამდვილად არ ვიცი და იქნებ შენ დაელაპარაკო, ჰა, ნატა მამიდა.

ნატა: უთხარი, მიცვალებული გაქრა-თქო.

თებრო: ალო, ალო, მილიცია, კაცი კი არ დაიკარგა, მიცვალებული გაქრა. დიახ, მიცვალებული... აბა, გელოდებით და დროზე მოდით...

პარტკომი: მე წავალ საორგანიზაციო საკითხებს მივხედავ. ნუ ნერვიულობთ, ყველაფერი კარგად იქნება. გამოჩნდება ეგ თქვენი... ჩვენი გოგი, აბა, სად წავა?! ისე, მგონი, ასე უკეთესიც კია და ამ მოცემულობაში უფრო მეტ თანხას ავაგროვებთ. აბა, დროებით.

პარტკომი ოთახიდან გადის. თებრო ჭიქას ღვინით ავსებს და სულმოუთქმელად სვამს. ნატა ხელით ანიშნებს, ბოთლი მომაწოდეო და პირდაპირ იყუდებს. შემდეგ ორივენი ერთმანეთს უყურებენ და ისტერიკული სიცილი უვარდებათ. ისმის სირენისა და კიბეზე ნაბიჯების ხმა. ოთახში ზორბა ტანის ქალი შემოდის. მოკლედ შეჭრილი წითელი თმა აქვს და მამაკაცის მიხრა-მოხრა. ჯინსის შარვალი და მოკლე ტყავის ქურთუკი აცვია. იღლიიდან ტყავისავე თასმებზე ჩამოკიდებული იარაღის ჩასადები ,,კაბურა“ და პისტოლეტის ტარი მოუჩანს. პირბადის ნაცვლად ცხვირ-პირზე ,,ბენდენა“ უკეთია.

შორენა: ჩემი სახელია შორენა. მე გამომძიებელი ვარ. სადაა დაზარალებული?

თებრო: დაიკარგა.

შორენა: ბოლოს სად ნახეთ?

თებრო: კუბოში.

შორენა: ნუ იწყევლებით.

თებრო: მართლა კუბოში ვნახეთ. თუ არ გჯერათ, მიბრძანდით და თავად დარწმუნდით.

შორენა: დაზარალებული თქვენთვის ვინ ბრძანდებოდა? მეუღლე?

თებრო: არა, ჩემო ბატონო, მეუღლე ნატაა. მე ნათესავი ვარ. ტაბლიაათ ცისანას მულის შვილი.

გამომძიებელი ნატასკენ ბრუნდება და დაჟინებით უმზერს.

შორენა: ცისანა სადღაა?

ნატა: რომელი ცისანა?

შორენა: ტაბლიაანთიო ასე არ ბრძანა, იმან?

ნატა: და ცისანა რა შუაშია?

შორენა: ახლა ყველა ეჭვმიტანილია.

ნატა: რაში?

შორენა: რა თქმა უნდა, მიცვალებულის გატაცებაში. აბა, ის თავისით ვერსად წავიდოდა და ლოგიკურია, ვიფიქროთ, რომ გვამი გაიტაცეს.

ნატა: ვაი, დედა... გოგი მოიტაცეს?

შორენა: შეიძლება, ასეც იყოს. რამდენი ხანია, რაც გვამი გაქრა?

ნატა: ალბათ საათია...

შორენა: კარგია.

ნატა: რა არის კარგი?

შორენა: რომ მხოლოდ საათია გასული.

ნატა: ანუ შორს ვერ წავიდოდნენ და გოგისაც მალე დაგვიბრუნებთ?

შორენა: მე არაფერს დაგიბრუნებთ. სულ მალე გამტაცებლები თავად დაგიკავშირდებიან და გვამის დაბრუნებაში თავის პირობებს წამოგიყენებენ. თუ შეთანხმდით, ხომ კარგი და გვამსაც თავად დააბრუნებენ, თუ არადა...

ნატა: და რა თუ არადა?

შორენა: აი, ეს ჩემი მობილურის ნომერია და როგორც კი დაგიკავშირდებიან, ეგრევე დამირეკეთ. ნუ გეშინიათ, გვამის სიცოცხლეს საფრთხე არ ემურება. უფრო სწორედ სიკვდილი არ ემუქრება. ნუ, მოკლედ, როგორც არის...

გამომძიებელი ხმამაღლა გადაიხარხარებს და ოთახიდან გადის. ნატა თებროს შესცქერის, ის კუბოს და მერე ორივეს ერთად ისევ ისტერიკული სიცილი აუვარდება. ნატას სიცილი ტირილში გადასდის. თებრო გვერდით უჯდება და ამშვიდებს.

ოთახში რაიონიდან ჩამოსული ნათესავების ჯგუფი შემოდის. მკერდზე ყველას გოგის პატარა ფოტო აქვს დაბნეული და პირბადეც უკუღმა უკეთიათ. თებრო ფსალმუნს მივარდება და ხმამაღლა კითხვას იწყებს: ,,უფალმან მმწყსოს მე და მე არაი მაკლდეს...“ ნატა ზის და უაზროდ მიშტერებია გამომძიებლის სავიზიტო ბარათს. ნათესავები კუბოს უახლოვდებიან და შიგ გაოცებულები იხედებიან.

თებრო: სალამი, ცისანა ბიცოლა. ეს ნატაა, გოგის მეუღლე. გოგი გასულია. სულ მალე დაბრუნდება. დაბრძანდით, დაელოდეთ, დაისვენეთ...

ნატა: ცისანა? ტაბლიაანთი? ძალიან სასიამოვნოა... მართლაც ბევრი მსმენია თქვენ შესახებ. მობრძანდით, დაბრძანდით, დაისვენეთ...

ცისანა: ჩვენ აქ დასასვენებლად არ ჩამოვსულვართ. ჩვენ აქ სატირლად ჩამოვედით. და რადგან მიცვალებული ადგილზე არაა და დატირებაც არ გამოვა, მაშინ ჩვენი სოფლისა და მთელი რაიონის სახელით ვიზიარებთ თქვენს მწუხარებას...

მოსულნი კუბოს წრეს არტყამენ და გარშემო მდგარ სკამებზე სხდებიან. გაოგნებული სახეებით მიშტერებიან ცარიელ ჩასასვენებელს და ერთმანეთში ჩურჩულებენ.

ცისანა: და გოგი სადაა?

ნატა: მოუსვლელში...

ცისანა: და მალე მოვა?

ნატა: იმედია...

თებრო: სულ მალე მოვა, აქვე, მაღაზიაშია პაპიროსზე ჩასული.

ამ დროს გაისმის მობილური ტელეფონის ზარის ხმა. ნატა ჯიბეებს ისინჯავს და ტელეფონს პოულობს.

ნატა: გისმენთ?

ჩიტო: ნატა, გამარჯობა, მახო ვარ.

ნატა: რომელი მახო?

ჩიტო: მალხაზი.

ნატა: რომელი მალხაზი?

ჩიტო: ჩიტო-მახო-მალხაზი...

ნატა: ჰო, გისმენ, ჩიტო.

ჩიტო: ნატა, გოგი ჩემთან არის.

ნატა: შენთან რა უნდა?

ჩიტო: მძევლად მყავს.

ნატა: ვინ? გოგი? გოგი გყავს შენ მძევლად?

ჩიტო: ჰო, მე მოვიპარე გოგი და... და... მანამ არ დავაბრუნებ, სანამ შენ ცოლად არ გამომყვები.

ნატა: ბატონოოო?

ჩიტო: გოგის ცხედარს მანამ არ დავაბრუნებ, სანამ შენ თანხმობას არ განაცხადებ ჩემს მეუღლეობაზე...

ნატა ტელეფონს თიშავს, ჯიბეში იდებს და პირზე ხელს იფარებს.

თებრო: რაო, ნატა მამიდა, ვინ იყო?

ნატა: ჩიტო იყო. სანამ ცოლად არ გამომყვები, გოგის არ დაგიბრუნებო.

თებრო: რააა???

ნატა: რა, რაა? ჩიტომ გოგის ცხედარი მოვიპარეო და მანამ არ დავაბრუნებ, სანამ შენ ცოლად არ გამომყვებიო. რა არის აქ გაუგებარი?

თებრო: ვაი, დედა ჩემო... მერე შენ რა უთხარი?

ნატა: არაფერი...

ცისანა: წავედით.

რაიონიდან ჩამოსული ნათესავები სინქრონულად დგებიან და ოთახიდან უსიტყვოდ გადიან. ნატა ჯიბიდან სავიზოტო ბარათს იღებს და ტელეფონზე ნომერს კრეფს.

ნატა: შორენა ხართ?

შორენა: გისმენთ.

ნატა: შორენა, მე ნატა ვარ. აი, დღეს დილით რომ იყავით ჩვენთან მოსული. აი, მიცვალებული რომ დაგვეკარგა.

შორენა: გამოჩნდა?

ნატა: დიახ.

შორენა: მერე რაო?

ნატა: ცოლად გამომყევიო.

შორენა: გიყვართ?

ნატა: ვინ?

შორენა: დაზარალებული.

ნატა: გოგი? კი, და ეგ მერე რა შუაშია?

შორენა: მერე გაყევით, რაღას ფიქრობთ ამდენს?!

ნატა: ვის გავყვე?

შორენა: ვინც გიყვართ და ცოლობას გთავაზობთ.

ნატა: ბატონოოოო?

შორენა: კარგი, ჰო, ვიხუმრე... იცით, ვინცაა გამომძალველი?

ნატა: ჩიტო-მახო-მალხაზი.

შორენა: ნუ ინერვიულებთ, სამივეს დავაკავებთ. დარჩით სახლში და უპასუხეთ ტელეფონის ზარებს. მოთხოვნები, შეიძლება, დროდადრო შეიცვალოს. მე მალე მოვალ თქვენთან. სიახლის შემთხვევაში ეგრევე დამირეკეთ.

ნატა ტელეფონს ჯიბეში იდებს და თვალი უშტერდება.

თებრო: რაო, ნატა მამიდა?

ნატა: ვინ?

თებრო: იმან, ქალკაცა გამომძიებელმა.

ნატა: მოვალო. ტელეფონს უპასუხეთო. არ ინერვიულოთო.

თებრო: რადგან შენ იტყვი-თქო? ისე, მგონი, მართლა კარგი გამომძიებელი ჩანს ეგ კაცი... თუ ქალი... თუ ვინცაა... გული მიგრძნობს, ნამდვილად დაგვეხმარება.

ნატა: ასე მგონია, მძინავს და ერთი დაუსრულებელი და საშინლად აბურდული სიზმარი მესიზმრება...

სადარბაზოდან მოისმის მძიმე ნაბიჯების ხმა და ქშენა. ოთახში შემოდის ორი უშველებელი მამაკაცი. დიდი თავებით, სქელი კისრებით და უშველებელი ღიპებით. ორივეს პირბადე იდაყვზე უკეთია. ერთს თავი აქვს გადაპარსული და მეორეს კი სახეზე ნაიარევი გასდევს მარჯვენა ყურიდან ნიკაპამდე. ორივენი ცარიელი კუბოს წინ ჩერდებიან და შიგ გაკვირვებულები იხედებიან.

თავგადაპარსული: მიცვალებული სადაა?

თებრო: გასულია, ჩემო ბატონო.

თავგადაპარსული: სად?

თებრო: აქვე, მაღაზიაში.

თავდაგაპარსული: მიცვალებულია გასული მაღაზიაში?

თებრო: დიახ და თქვენ ვინ ბრძანდებით?

თავგადაპარსული: ჩვენ იურისტები ვართ.

თებრო: აჰა, თანამშრომლები ყოფილხართ.

ნაიარევი სახე: ღმერთმა დაგვიფაროს, ჩემო დაიკო. ჩვენ არც თანამშრომლები ვართ და არც...

თავგადაპარსული: ჩვენ იურისტები... იურისტები ვართ ჩვენ...

ნაიარევი სახე: ა, ჰო, ეგრეა. ჩვენ იურისტები ვართ, ჩემო დაიკო.

თავგადაპარსული: ნატა რომელია?

ნატა: მე გახლავართ. რაშია საქმე?

ნაიარევი სახე: მიცვალებული სადაა?

ნატა: გასულია.

ნაიარევი სახე: სხვა მამაკაცი არავინაა სახლში?

ნატა: სამწუხაროდ, არა და თქვენ რა გნებავთ?

ნაიარევი სახე: ცუდია, ქალებთან მოგვიწევს ბაზარი. აი, მიცვალებული მაინც რომ ყოფილიყო სახლში, მაშინ...

თავგადაპარსული: მაგას ახლა არსებითი მნიშვნელობა არა აქვს. ჩვენ იურისტები ვართ, საქმეზე სალაპარაკოდ მოვედით და არა საქმის გასარჩევად.

ნაიარევი სახე: ჰო, ეგრეა... ჩვენ ჩვენი საქმის პროფესიონალები ვართ, რა.

ნატა: გავიგეთ, გასაგებია... და რა გნებავთ?

თავგადაპარსული: ჩვენ მარგოს წილის მოსათხოვნად ვართ მოსული.

თებრო: რა მარგოს წილის?

ნატა: მაიცა, თებრო... მერე?

თავგადაპარსული: რაღა მერე. ხვალ გამოვივლით და საბუთებზე ხელს მოგაწერინებთ.

ნატა: რა საბუთებზე?

თავგადაპარსული: რა საბუთებზე და იმ საბუთებზე, რომ მიცვალებულის... ისე, რა ჰქვია მაგ მიცვალებულს?

ნაიარევი სახე: გივი. გივი ჰქვია მკვდარს.

თებრო: გივი კი არა, გოგი. გარდაცვლილის სახელია გოგი. ნათლობისა კი გრიგოლი. მე ლოცვისას გრიგოლით მოვიხსენებ ხოლმე და ხომ ასეა, ნატა მამიდა?

ნატა: თებრო მაიცა... რაო, რა, საბუთებიო?

თავგადაპარსული: ჰო, რა საბუთებია და ის საბუთებია, რომლის მიხედვითაც გოგის ქონების ნახევარი მარგოს მფლობელობაში გადადის.

ნატა: და რატომ?

ნაიარევი სახე: რაღა რატომ, ჩემო დაიკო. გოგოს ბავშვი გაუკეთა, ცოლობას დაპირდა და მერე კი მიატოვა, მიაგდო. ახლა ამ ქალსა და მის შვილს რჩენა არ უნდა? რა თქმა უნდა, უნდა. სახლიც ხომ უნდა? კი, ბატონო, ეგეც უნდა. აგარაკი და დასვენებაც ხომ უნდა. აბა, როგორ არ უნდა?!

ნატა: და გოგი რომ უშვილო იყო?

თავგადაპარსული: ესე იგი, ახლა შვილიანი იქნება.

ნატა: აბა, სასამართლოში შევხვდებითო, იმ ქალბატონმა ასე დაიბარა და თქვენ რად სწუხდებოდით? შევხვდებოდით პირდაპირ სასამართლოში და იქვე გავარკვევდით, გოგი შვილიანი იყო თუ უშვილო? ცოლი მოჰყავდა თუ უკვე ჰყავდა? თან, ჩემო ძვირფასო იურისტებო, საქმე იცით რაშია? სიმართლე გითხრათ, საერთოდაც არ მჯერა თქვენი და, მით უმეტეს, არ მჯერა იმ ქალბატონის. თუმცა, ახლა იმ მდგომარეობაში ნამდვილად არ ვარ, რამე კატეგორიულად ვამტკიცო ან კი უარვყო, ასე რომ მართლაც უმჯობესი იქნება, თუ ამ ყველაფერს სასამართლომდე გადავდებთ. იმედია, შეხვალთ ჩემს მდგომარეობაში და ქმრის დაკრძალვას მაინც დამაცდით.

თავგადაპრსული: რომელი ქმრის?

ნატა: რას ჰქვია, რომელის? გოგის, რა თქმა უნდა.

ნაიარევი სახე: აბა, გოგი? სადაა გოგი?

თავგადაპარსული: გოგი მაღაზიაშია გასული. ჰაჰაჰაჰა...

ნაიარევი სახე: მოკლედ, ჩემო დაიკო, ხვალ იმავე დროს მოვალთ და საბუთებს მოვიტანთ. ერთი თხოვნაც გვექნება, რა... იქნებ, ხვალ მაინც დაგვხვდეს გოგი სახლში. ჰაჰაჰაჰა...

თავგადაპარსული: ნატა, მგონი, ყველაფერი ნათელია, არა? ალბათ იმასაც მიხვდით, რომ არ ღირს ზედმეტი ხმაურის ატეხვა და რაც უფრო ცივილურად მოვაგვარებთ ამ საქმეს, მით უკეთესი იქნება თქვენთვის.

ნაიარევი სახე: შენ, დაიკო, ჭკვიანი გოგო ჩანხარ და ძალიან გთხოვ, ნუ აურდაურევ ყველაფერს, რა. ჩვენ კიდეც ვიზიარებთ თქვენს მწუხარებას და კიდეც შევდივართ თქვენს მდგომარეობაში, თუმცა საქმე საქმეა და ხვალ საბუთებზე ხელს მაინც მოაწერ.

თებრო: და რა ქონებაზეა საუბარი?

ნატა: გაჩერდი, თებრო...

ნაიარევი სახე: ეგ ჩვენ არ ვიცით და არც გვეხება. რასაც იქ, იმ საბუთებში ჩაწერენ, ის ქონება იქნება, რა. შენ, ჩემო დაიკო, მართლა ის ხომ არ გგონივარ...

თავგადაპარსული: იურისტები, ჩვენ იურისტები ვართ... ყველანაირი უძრავი და მოძრავი ქონება გაიყოფა. მათ შორის, ეს სახლიც, ბათუმის ბინაც და წავკისის აგარაკიც. ავტომობილი, ფული და მსგავსი დეტალები უკვე საბუთებში იქნება დეტალურად აღწერილი. აბა, ხვალამდის და ჭკუით.

ნაიარევი სახე: გოგი მომიკითხეთ. ჰაჰაჰა...

მარგოს იურისტები ოთახიდან ფრუტუნითა და მოურიდებელი სიცილით გადიან. თებრო სკამზე მოწყვეტით ეცემა და თვალებს ატრიალებს. ნატა გაუნძრევლად ზის, ფრჩხილებს ნერვიულად იკვნეტს და ცარიელ კუბოს უცქერის. მერე უცებ წამოვარდება, ,,უხ, გოგი, მე რომ მართლა შენი დედა მოვტყან, რა...“-ს დაიყვირებს და ოთახიდან გარბის.

***მეორე მოქმედება***

ოთახში სხედან ნატა, თებრო და პატრკომი. ნატას მუხლებზე ძველი ალბომი უდევს და ფოტოებს ათვალიერებს. თებრო გვერდით უზის, მონოტონურად, დანანებით აქნევს თავს და ,,ნწ...ნწ...ნწ...“-ს გაიძახის. პარტკომი დავთარში რაღაცას წერს და ერთობ კმაყოფილი სახე აქვს. კუბოს თავსახური აფარია.

პარტკომი: ისე, ეს კუბოზე თავსახურის დაფარება ხომ კარგად მოვიფიქრე, ჰა? ვითომ, არც არაფერი მომხდარა. ვითომ, გოგი ისევ ჩვენთანაა და ხალხიც ფულს ჩვეულებრივად დადებს... ჰო, სხვათა შორის, მარათონმა სახელწოდებით ,,გოგის ცხედრის გადასარჩენად“ არ იმუშავა, რადგან მავანი საერთოდ ვერაფერს მიხვდა და მთავარი გზავნილიც ადრესატამდე ვერ მივიდა. აი, ეგრე, საერთოდ აზრზე ვერ მოვიდნენ, რა ხდებოდა და რისთვის დაფუძნდა ეს ფონდი და მოეწყო მარათონი... თუმცა, რაც არ უნდა გასაკვირი იყოს, 10000 ლარი მარტო იმის ხარჯზე შეგროვდა, რომ უკლებლივ ყველამ შეიტყო, გოგი გარდაიცვალაო. ძალიან კარგი გამოგონება აღმოჩნდა ეს ფეისბუკი. ახლა რა ვქენი, ამ ფეისბუკში ღონისძიება შევქმენი, ჩემ გვერდზე დავდე, გოგი მოვნიშნე და დაიწყო ნაღვლიანი ღიმილაკების ჯარების გამოგზავნა. სამძიმრის სიტყვების მთელი ნიაღვარი წამოვიდა. მერე საბანკო ანგარიშზე დაიწყო თანხამ წვეთ-წვეთ ჩარიცხვა. გამაგიჟებს ეს ხალხი... საერთოდ ვერ მიხვდნენ, რას ეხებოდა ეს ჩვენი მარათონი თუ ღონისძიება და ფულის ჩარიცხვა კი მაინც დაიწყეს. გასაოცარია პირდაპირ... ეტყობა, გადაწყვიტეს, ოჯახს გოგის ღირსეულად დასაკრძალად თანხა სჭირდებაო და ფულის დადება დაიწყეს. ფაქტია, ისე თუ ასე კამპანიამ მაინც იმუშავა. თან ისეთი კარგი ფოტო დავდე, რომ გადასარევი... გოგის გვერდზე მივაგენი. ძველი ფოტოა. მგონი, ბათუმში აქვს გადაღებული. ცალ ხელში სიგარეტი უჭირავს და მეორეში შამპანურის ბოთლი. მოძრაობაშია გადაღებული. საოცრად იღიმის. ბოთლიდან კი შხეფები და სითხე მოედინება. აი, გალაკტიონის ცნობილი ფოტო რომ არის, სადაც ბორჯომს ასხამს ბოთლიდან და ყველას კი ღვინო ჰგონია, ეგეთ სტილში ფოტოა. არა, მართალა რა კარგი რამეა ეს ფეისბუკი. ასე თუ წავიდა საქმე, ხვალ უკვე ჯამში 30000 ლარი აგროვდება და ვალიც გადახდილი იქნება. მართალია, ამჟამინდელი დოლარის კურსი 3.3 თუმცა მე არ დავწვრილმანდები და ჩემს ვალსაც 3.0 კურსით ვიანგარიშებ.

ნატა: და იქნებ ჩემს მეუღლეს არც არანაირი ვალი არ ჰქონია შენი და შენც, ისევე როგორც ყველა სხვა დანარჩენი, უბრალოდ, რაღაცას მატყუებ და ცდილობ, რამეს გამომრჩე, იხეირო...

პარტკომი: რას ბრძანებთ, ქალბატონო ნატა? დედის სულს გეფიცებით, თუ რამეს ვიტყუებოდე და ვაჭარბებდე. აბა, მაგას როგორ ვიკადრებ და რა სულწაწყმედილი უნდა ვიყო, რომ ახლა აქ ხეირის გულისთვის ვირჯებოდე?! ღმერთო კი მომკალი, ეს რა მაკარდეთ... წარმოუდგენელი შეურაცხყოფა მომაყენეთ ახლა, ქალბატონო ნატა... მე აქ დაუღალავად ვშრომობ და დღეს ღამესთან ვასწორებ, რათა ყველაფერმა, როგორც წესი და რიგია ისე ჩაიაროს, ამ ორომტრიალში რამე არ გამოგვრჩეს და თქვენ კი... ეჰ... მე, ამასობაში, უკვე ქელეხის თადარიგიც კი დავიჭირე, დარბაზიც დავჯავშნე, მენიუც შევადგინე და...

ნატა: მორჩი ახლა ამ სპექტაკლს... რა ქელეხი, რის ქელეხი? ვინ მართავს ქელეხებს ამ პანდემიისას და ან კი ვინ დადის ახლა საერთოდ ქელეხებში. შენ აქ მხოლოდ და მხოლოდ ფულის გულისთვის ირჯები და მეტი არაფერი. ისე, მართლა, ბოლოს და ბოლოს ვინ ხარ? აქამდე რატომ არსად შევხვედრივართ ერთმანეთს, თუ როგორც ბრძანებ, გოგის პარტნიორი იყავი? ასე როგორ მოეწყო საქმე, რომ თქვენ ერთად საღორე ააშენეთ, გოჭები დაზარდეთ, დაგეხოცათ და ჩვენ კი ერთხელაც არ შევხვედრივართ? არც სტუმრად მოსულხარ ჩვენთან? არც სადმე რესტორანში გადავყრივართ ერთმანეთს?

პარტკომი: ეგ გოგის ჰკითხეთ რატომ და როგორ... არ ვეხატებოდი ეტყობა გულზე და სახლშიც მაგიტომ არ მპატიჟებდა. ეს საქმეც რაღაცნაირად თავიდანვე აითვალისწუნა, თითქოს კიდეც ეთაკილებოდა და ალბათ ამიტომაც სხვასთან არც ჰყვებოდა. მე თქვენს დასარწმუნებლად საბუთების წარმოდგენაც კი შემიძლია, სადაც თვალნათლივ ნაჩვენებია, რომ მე და გოგი პარტნიორები ვიყავით, რა საქმიანობას ვეწეოდით, რა თანხებია ჩადებული ამ ბიზნესში და თქვენ თავად დარწმუნდებით, რომ არ ვტყუი. გოგის მართლა კაპიკი არ ჩაუდია ამ საქმეში და...

ნატა: ოღონდ საბუთები აღარ მიხსენო... ეს დღეებია, შეთქმულებივით, ყველანი რაღაც საბუთებს მიფრიალებთ ცხვირწინ...

პარტკომი: ეგეც თქვენს გოგის მოკითხეთ. აქ დღეს არაფერი ხდება ისეთი, აი, შემთხვევითი რომ იყოს. რაც ახლა აქ ხდება, ყველაფერი სწორედ მაგ ვაჟბატონის დამსახურებაა. ბოდიში ამ სიტყვებისთვის, თუმცა ეს სრული სიმართლეა. სწორედ მისი ბრალია მთელი ეს გაუგებრობა.

ნატა: ისა და შენი სახელია ვალერი, ხომ?

პარტკომი: დიახ, მე გახლავართ ვალერიან...

ნატა: ჰოდა, ჩემო ვალერიან, არ გეწყინოს და მე ახლა უკვე მართლა ყველაფერში მეპარება ეჭვი. მეტსაც გეტყვი და გინდაც გეწყინოს, ახლა აქ მალე გამომძიებელი მოვა და ვფიქრობ, ეს შენი ვალის ამბავი მასაც მოვუყვე და რჩევა-დარიგებაც ვკითხო. აბა, რას იტყვი ამ მოსაზრებაზე?

პარტკომი: ესე იგი, მაინც ეჭვი გეპარებათ, ხომ? კეთილი, ვისთანაც გინდათ და სადაც გინდათ, იქ განიხილეთ ეს საქმე. გპირდებით, რომ მე ჩემს სიმართლეს ყველგან დავამტკიცებ და გავიტან... ახლა კი უკაცრავად, ისეთი აღელვებული ვარ, რომ ცოტა ხნით უნდა დაგტოვოთ. ჩემთვის მსგავსი შურაცხყოფა ჯერ არავის არასდროს მოუყენებია.

თებრო: ხომ გითხრეს შენ, ახლა აქ მილიცია მოვაო და შეიცადე, ბიძია, პატარა ხანს.

პარტკომი: შენ გაჩერდი... და, საერთოდ, უფროსების საუბარში ნუ ერევი...

პარტკომი დგება და ისე, რომ ზედაც არავის უყურებს, სწრაფი ნაბიჯით ოთახიდან გადის. გაოცებული თებრო მხრებს იჩეჩავს. ნატას ისევ ისტერიკული სიცილი უვარდება, რომელიც მალევე ტირილში გადასდის. ამ დროს ოთახში გადაპრანჭული ასაკოვანი მანდილოსანი შემოდის. მას გრძელი ქურქი აცვია და თითებზე ბრჭყვიალა ბეჭდები უკეთია. თვლებით მორთულ პირბადეზე კი შიგნიდან გამოჟონილი წითელი პომადის კვალი ამჩნევია. გადაპრანჭული ბებო გახარებული სახით კარიდანვე მთელ ხმაზე ყვირის:

გადაპრანჭული ბებო: გვეშველა, ნატალია, არ გაგვწირა ღმერთამა და არ დარჩება ჩემი გრიგოლიკო წესაუგებელი.

ნატა: ეგ როგორ?

გადაპრანჭული ბებო: როგორ და ჩემი ქეთევანისა და რამაზიკოს სიყვარულითა და პატივისცემით მთელი სამღვდელოება ფეხზე დავაყენე. ჩემს ნათლულს, ჩემს გრიგოლიკოს, მე წესაუგებელს ვერ დავტოვებდი. არ მქონდა ამის უფლება. აბა, მერე იმქვეყნად ქათევანსა და რამაზიკოს რომ შევხვდები და როცა შევხვდები, თვალი როგორ გავუსწორო? რა ვუთხრა, როცა მკითხავენ, დოდოშკა, გოგო, ეს როგორ დაუშვი და ჩვენი ერთადერთი შვილი აქეთ წესაუგებელი როგორ გამოუშვიო? ხომ მომეჭრა მერე თავი და წავხდი ქალი? არა, ეს არასდროს მოხდება.

ნატა: დოდოშკა და ამ ჩემს უბედურ ქმარს წესი როგორ უნდა აუგონ, როდესაც სამედიცინო დასკვნაში უწერია, ზომაზე მეტი ნარკოტიკის მოხმარებისგან გაუსკდა გული და გარდაიცვალაო? ეგ ხომ თვითმკვლელობის ტოლფასია?

დაგაპრანჭული ბებო: სულ არ მაინტერესებს, რა წერია მაგ შენს ცნობაში თუ დასკვნაში. ეგ არ არის ახლა მთავარი...

თებრო: აბა, რა არის ახლა მთავარი? ფსალმუნების კითხვა?

გადაპრანჭული ბებო: კი ეგეც... ოღონდ... მოკლედ, ისე ვღელავ, არც კი ვიცი, საიდან დავიწყო... კაცო, წყალი მაინც დამალევინეთ, დავიხრჩე ქალი ამ კიბეზე წინ და უკან სირბილით...

ნატა: თებრო, წყალი.

თებრო გარბის და წყლიანი ჭიქა შემოაქვს. დოდოშკა პაუზას მანამდე იჭერს, სანამ ჭიქას არ გამოსცლის.

გადაპრანჭული ბებო: მოკლედ, ბევრი კითხვა-გამოკითხვისა და აურებელი ხალხის შეწუხების შემდეგ გავარკვიე, რომ, თურმე, არსებობს ასეთი ადამიანი, იღუმენი პროკოპი, ნუ მღვდელი, რა, რომელიც არის სასწაულმოქმედიც. ვოტ...

თებრო: ვაიმეეეე... გოგის გააცოცხლებს?

გადაპრანჭული ბებო: კი გოგისაც, მაგის მშობლებსაც და ბაბუაჩემსაც...

ნატა: თებრო, გაჩერდი...

გადაპრანჭული ბებო: ჰოდა, ეს კაცი არის წინასწარმეტყველიც. ხელის შეხებითა და ლოცვით კურნავს სნეულებს...

თებრო: და გოგის აწუხებდა რამე?

ნატა: ჩუუუუ თებრო...

გადაპრანჭული ბებო: ჰოდა, ყველაფერთან ერთად, თურმე, სიკვდილის მიზეზის დადგენაც შეუძლია, ვოტ...

ნატა: მერე?

გადაპრანჭული ბებო: რაღა მერე, გოგო? ხელს დაადებს მიცვალებულს და იტყვის, რითიც გარდაიცვალა.

თებრო: და მერე?

გადაპრანჭული ბებო: გამაგიჟებთ თქვენ მე... რაღა რამე, რის მერე? გოგი რომ კაიფში არ გაპარულა, ეგ ხომ ყველამ ისედაც კარგად ვიცით?! ჰოდა, ის კაციც მერე იტყვის იგივეს, კაიფში არ გაპარულა და უბრალოდ დარდისგან გაუსკდა გულიო. შემდეგ ჩემს გრიგოლიკოს წესსაც აუგებს და ისიც იქ მოხვდება, სადაც მართალნი განისვენებენ. გასაგებია?

ნატა: დოდოშკა, დედას გაფიცებ, ყველაფერი ეს მართალია?

გადაპრანჭული ბებო: მართლია, აბა, ტყუილია?

თებრო: დოდოშკა დეიდა და ფსალმუნების კითხვა მაინც გავაგრძელო ხომ?

გადაპრანჭული ბებო: კი, შენ კითხვა გააგრძელე... მოკლედ, ნატალია, ახლა ეს პროკოპი გზაშია. სინას მთა მოილოცა და უკან მოფრინავს. რამდენიმე საათში თბილისში იქნება და სანამ თავის მონასტერში თვითიზოლაციაში გადავა, ჯერ აქ მოვა. ნუ, მოვა, რა, აეროპორტში მე უნდა დავხვდე და აქეთ წამოვიყვანო. ვოტ...

ნატა: ოქრო ხარ, დოდოშკა, ნამდვილი ოქრო... თან ჯადოქარიც... ეს თვითიზოლაციამდე ჩვენთან მოყვანა მაინც როგორ მოახერხე? აუ... მკიდია კორონა, მკიდია დისტანცია, ახლა უნდა მოვიდე და ჩაგკოცნო...

გადაპრანჭული ბებო: სდექ! კოცნა არ არის საჭირო. მერე იყოს... ნუ გავიწყდება ძვირფასო, მე პატარა გოგო აღარ ვარ და თან თანმდევი დაავადებებიც მრავლად მაქვს. ასე რომ, ამჯერად, მხოლოდ ჰაეროვან კოცნებს დავჯერდეთ.

თებრო: დოდო დეიდა, მე მოხდილი მაქვს კორონა და ხომ შეიძლება, რომ გაკოცოთ? ნატას მაგივრადაც მე გაკოცებთ, რა?!

გადაპრანჭული ბებო: მე არ მაქვს გადატანილი და უკეთესი იქნება, თუ დისტანციას დავიცავთ. სჯობს, ასე, შორიდან მოვეფეროთ ერთმანეთს. მპუა, მპუა... აბა, წავედი ახლა მე და მალე მოვალთ. თქვენ მანამდე მოწესრიგდით, ჩემი გრიგოლიკოც მოაწესრიგეთ და ილოცეთ, რომ მართლა დარდისგან ჰქონდეს გული გახეთქილი.

კარში მდგომი დოდოშკა ჰაეროვან კოცნებს გზავნის და ოთახიდან საქმიანად გადის. გახარებული ნატა და თებრო ერთმანეთს ეხუტებიან და აჟიტირებულნი ადგილზე დახტიან. მერე ორივე ერთდოულად შეშდება და ცარიელ კუბოს უყურებს.

ნატა: ვაიმე, გოგი...

თებრო: აუ, რაღა ახლა არაა სახლში, რა...

ნატა: დავიღუპებით, თუ ის კაცი მოვა და გოგი აქ არ დახვდება.

თებრო: დედა... დედა... დედა...

ნატა: რაღაც უნდა მოვიფიქროთ, თორემ, მართლა წესაუგებელი დარჩება ეს უბედური.

თებრო: დაურეკე მერე იმ ჩიტოა თუ გვრიტოს და დაპირდი, ცოლად გაყოლასაც, დაუვიწყარ პირველ ღამესაც და ტყუპ ქალ-ვაჟსაც, ოღონდ კი დროულად მოიყვანოს გოგი და მერე მოვიფიქრებთ რამეს, აბა, მართლა ცოლად ხომ არ გაყვები იმ უდღეურს?!

ნატა: გენიოსი ხარ, თებრო, გენიოსი...

თებრო: კი, ეგრეა... სხვასაც უთქვამს ეგ ამბავი, მაგრამ რად გინდა? გათხოვებისთვის გენიოსობა სულაც არ ყოფილა საკმარისი...

ნატა ტელეფონს იღებს, ჩიტოს დარეკილს პოულობს, პირჯვარს იწერს და ურეკავს.

ნატა: ალო, ჩიტო ხარ?

ჩიტო: მახო ვარ, ნატა.

ნატა: ჩიტო ისა... რა, ჰქვია, იმას... გოგი როგორაა?

ჩიტო: კარგად. თუ გინდა, დაგალაპარაკებ?

ნატა: არა, იყოს, მჯერა... ჩიტო, იცი, მე მივიღე გადაწყვეტილება და თანახმა ვარ... ოღონდ, ერთი პირობით, შენ 1 საათში გოგი სახლში უნდა მოიყვანო.

ჩიტო: რაზე ხარ თანახმა?

ნატა: ბატონოოო?

ჩიტო: რაზე ხარ-მეთქი თანახმა?

ნატა: როგორ თუ რაზე? ხომ იცი, რაზეც?

ჩიტო: შენგან მინდა მოვისმინო.

ნატა: ჩემგან მოისმინო? კარგი, თანახმა ვარ, ცოლად გამოგყვე, დაუვიწყარი პირველი ღამე გაჩუქო და ტყუპი - ქალ-ვაჟი გაგიჩინო, ოღონდ კი ერთი პირობით, შენ გოგი 1 საათში სახლში უნდა დააბრუნო.

ჩიტო: არ გამოვა.

ნატა: რა არ გამოვა?

ჩიტო: გოგი 1 საათში სახლში ვერ დაბრუნდება.

ნატა: რაააა??? რატომ?

ჩიტო: ზესტაფონში ვართ.

ნატა: ჩიტო, შენ მართლა დებილი ხომ არ ხარ? 1 საათში გოგი სახლში თუ არ იქნება, დავიღუპებით.

ჩიტო: მერე მართლა გამომყვები?

ნატა: სად?

ჩიტო: ცოლად.

ნატა: ჰო...

ჩიტო: და ისიც? პირველი ღამე და ამბები?

ნატა: კი-მეთქი, ვაჰ... ფუ, შენი... ვინ მექაჩებოდა ენაზე...

ჩიტო: და გარანტიები?

ნატა: საბუთებიც მზად მაქვს. წუთი წუთზე მომიტანენ. ჩიტო, სახუმარო საქმე არაა და გეხვეწები იჩქარე, არ მანერვიულო, ძვირფასო!

ნატა ტელეფონს თიშავს და მღელვარებისგან ხელები უკანკალებს.

თებრო: რაო?

ნატა: ნერვიულობისგან ლამისაა გული გამისკდეს. მგონი, დაიჯერა.

თებრო: მაგარი იყავი, რა. ნამდვილი აქტრისა ხარ.

ნატა: რა ვიბოდიალე, თავადაც არ მახსოვს.

თებრო: და საბუთები ვინ უნდა მოიტანოს?

ნატა: რომელი საბუთები?

თებრო: ჩიტოს ქორწინების... აი, ხომ უთხარი, წუთი წუთზე საბუთებს მოიტანენო?

ნატა: თებრო, გეხვეწები, ოღონდ, ახლა არა და მერე ათასჯერ აგიხსნი ყველაფერს. მიდი, გთხოვ, შენ მანამდე ფსალმუნები წაიკითხე და მე კი ყავას მოვადუღებ. ოღონდ, ცოტა ჩუმად, თორემ სადაცაა, თავის ქალა ამეხდება, ისე მტკივა საფეთქლები.

თებრო ფსალმუნებს უბრუნდება და ნატა კი საფეთქლების სრესით სამზარეულოში გადის. ამ დროს ოთახში შემოდის გამომძიებელი ქალი შორენა.

შორენა: სალამი, დედაო.

თებრო: ბოდიშითთთთ?

შორენა: არაფრისსსს...

თებრო: უკაცრავადდდდ?

შორენა: როგორ ხარ-მეთქიიიიი?

თებრო: კარგად. თქვენ როგორ გიკითხოთ?

შორენა: დაზარალებულის ცოლი სადაა?

თებრო: ყავას ადუღებს.

შორენა: გათხოვილი ხარ?

თებრო: რააა???

შორენა: მგონი, ყურში გაკლია... გათხოვილი ხარ-მეთქი?

თებრო: არა... და რაში გაინტერესებთ?

შორენა: კინოში მინდა, დაგპატიჟო?

თებრო: უკაცრავადდდ???

შორენა: დაიწყო ამან ისევ ჩახვევები. კინოში წამოხვალ-მეთქი?

თებრო: ბატონოოოო???

შორენა: აუ, ჩემი კაი, უიმედო ხარ, რა... შენ ეგრე ვერ გათხოვდები-მეთქი.

ოთახში ნატა შემოდის. შემოაქვს სინი, რომელზეც ორი ჭიქა ყავა და შოკოლადის ფილა დევს.

ნატა: რა გჭირს თებრო, რა სახე გაქვს, მოჩვენება ხომ არ დაინახე?

შორენა: არა, მე დამინახა. სიხარულს ცოტა უცნაურად გამოხატავს.

ნატა: უი, მობრძანდით? რა კარგია, რომ მოხვედით. ყავას ხომ არ ინებებთ?

შორენა: რატომაც არა. შოკოლადი რძიანია?

ნატა: მგონი... აი, თქვენ და თებრომ ეს ყავა ინებეთ და მე ჩემთვის ახალს მოვიდუღებ.

თებრო: არა... არა... თქვენ ინებეთ... მე გავალ და ჩემთვის თვითონ მოვიდუღებ.

სახეალეწილი თებრო ოთახიდან ნაჩქარევად გადის.

ნატა: რა დაემართა? ხომ კარგადაა?

შორენა: ეტყობა, ალები აქვს. იცის, გაუთხოვარ ქალებში... აბა, რა ხდება, რამე ახალი ხომ არაა?

ნატა: დიახ, ჩიტოს კიდევ ველაპარაკე.

შორენა: დარეკა ხომ?

ნატა: არა, მე დავურეკე.

შორენა: შენ, რა, მაგის ნომერიც გაქვს?

ნატა: ჰო, გადავურეკე, რა... რა ნომრიდანაც დარეკა იმაზე...

შორენა: მე მეგონა, დაფარული ნომრიდან დაგირეკა, როცა გაშანტაჟებდა და აზრადაც არ მომსვლია, მეკითხა, ეჭვმიტანილის ნომერი ხომ არ გაქვს-მეთქი. ეგ რატომ არ მითხარი, თუ მაგის ნომერი გქონდა?

ნატა: რა ვიცი... არ მომაფიქრდასავით...

შორენა: აუ, ჩემი კაი... გლიჯავთ ეს ქალები, რა... მერე რაო?

ნატა: დასტური მივეცი.

შორენა: რაზე?

ნატა: ქორწინებაზე.

შორენა: გილოცავთ.

ნატა: გმადლობ... და რას მილოცავ?

შორენა: რავი, გათხოვებას, არააა?

ნატა: არა, კაცო, დასტური მივეცი, რათა გოგი 1 საათში მოიყვანოს სახლში.

შორენა: 1 საათში რატომ? ჭამა უწევს?

ნატა: არა, რა ჭამა. პროკოპი უნდა მოვიდეს და სიკვდილის მიზეზი დაადგინოს.

შორენა: ექსპერტია?

ნატა: ვინ?

შორენა: ეგ თქვენი პოლიკარპე.

ნატა: კროკოპი? არა, იღუმენია.

შორენა: და სიკვდილის მიზეზი როგორ უნდა დაადგინოს?

ნატა: წინასწარმეტყველია.

შორემა: ააა... ნუ, თქვენი საქმის თქვენ იცით... და რაო იმან, გვრიტომ?

ნატა: ჩიტომ? ზესტაფონში ვართო.

შორენა: ეგ, მგონი, ცოტა მართლა დებილია. რა მინდა ზესტაფონშიო?

ნატა: წარმოდგენა არ მაქვს.

შორენა: შენც იქ თხოვდები?

ნატა: სად?

შორენა: რავი, ზესტაფონში...

ნატა: ბოდიშიიი????

შორენა: არაფრის... რაო გვრიტომ, მოგიყვანო?

ნატა: ვის?

შორენა: შენ, ვის აბა? კაი, ისევ ვხუმრობ... გოგის მოვიყვანო? დავაბრუნებო?

ნატა: ზუსტად არ ვიცი, მგონი, კიო.

შორენა. ეგ ისეთი სირია, მართლა მოიყვანს. ჰოდა, მეც აქ დავხვდები...

ნატა: დააკავებ?

შორენა: აუცილებლად... და ის სად წავიდა?

ნატა: ვინ?

შორენა: დედაო...

ნატა: აბა, დედაო?

თებრო: მე არა ვარ დედაო. მე თებრო მქვია.

ოთახში თებრო შემოდის. ხელში ფინჯანი უჭირვს. შორენას ცხვირაწეული ჩაუვლის და ერთი სკამის გამოტოვებით ჯდება. ჯიბიდან სიგარეტს იღებს, გრძელ მუნდშტუკში ამაგრებს, უკიდებს და კვამლის სქელ ქულას უშვებს. ნატა და შორენა გაოცებულები შესცქერიან.

ნატა: ვააა... თებრო, შენ რა, ეწევი?

თებრო: დედას არ ვტირობ?! თანაც პარავოზივით...

შორენა: ჰაჰაჰაჰა... ეგრეც ვიცოდი.

ამ დროს სადარბაზოდან ისმის მძიმე ნაბიჯების ხმა და ოთახში მარგოს იურისტები შემოდიან.

თავგადაპარსული: უჰ, მოვკვდი კაცი ამ კიბეზე აღმა-დაღმა სიარულით. ლიფტი რატომ არ აქვს ამ სახლს?

თებრო: მე როგორც ვიცი, ეს სახლი რომ აშენდა, მაშინ ხუთსართულიანებს ლიფტი არ ეკუთვნოდათ. ეგ მერე, შევარდნაძის დროს დაიწყეს ასეთ სახლებზე ცალკე ლიფტების მიშენება.

ნაიარევი სახე: ვააა... შენ, ჩემო დაიკო, აშკარად ცოტ-ცოტა ყველაფერში ერკვევი და აბა, ერთი, ბარემ, ისიც მითხარი, ქალების მმართველობას რა ჰქვია?

თებრო: ქალების მმართველობას?

ნაიარევი სახე: მატრიარქატი... ქალების მმართველობას ჰქვია მატრიარქატი და თქვენ აქ სწორედ მატრიარქატი გაქვთ. ერთი კაცი გყავდათ, ისიც მკვდარი და ისიც გაგექცათ. ჰაჰაჰაჰა...

თებრო: კი არ გაიქცა, მოიტაცეს.

ნაიარევი სახე: გაიქცა... ეგეც გაიქცა და სხვა ყველა დანარჩენი კაცებიც მიყვნენ. აბა, როგორ შეიძლება, რომ ოჯახში სხვა მამაკაცი არავინ იყოს? ან ნათესავი, ან მეგობარი და ან კი სულაც მეზობელი. მეორე დღეა აქ მოვდივარ და მამაკაცი ვერსად ვნახე. ან გარეთ მდგომი და ან კი შიგნით... მგონი, ალქაჯები ხართ, რა.

თებრო: კორონაა ახლა და ეშინია ხალხს გარეთ გასვლა და სამძიმარზე მისვლა. ჩვენც ყველას ვეუბნებით, არ გინდათ, არ მოხვიდეთ-თქო. ზოგი კიდეც მოდის და ბევრს კი მართლა ეშინია და არც გაემტყუნებათ.

თავგადაპარსული: მოკლედ, ნატა, აი, ეს საბუთები და ესეც კიდევ კალამი. ყველა ფურცელზე ხელს გარკვევით მოაწერ და მერე კი ერთ საათში რეესტრშიც უნდა მივიდეთ. ჰო, ეგრე ნუ მიყურებ, ნოტარიუსს მე აქ ვერ მოვიყვანდი და ამიტომ რეესტრშიც უნდა მივიდეთ, აბა?!

თავგადაპარსული საბუთებსა და კალამს კუბოს სახურავზე უდიერად აგდებს და სკამზე იშხლართება. ნაიარევი სახე კი ნატასთან მიდის და მსუბუქად უბიძგებს წამოსადგომად.

ნატა: მე ხელს არც არაფერს მოვაწერ და არც არსად წამოვალ.

თავგადაპარსული: ვაჰჰჰ... ასეც ვიცოდი, რა, რომ მშვიდად ეს ამბავი ვერ ჩაივლიდა და მოგვიწევდა უსიამო საუბრის წარმართვა.

ნატა: მე თქვენი არც მჯერა და არც მეშინია.

ნაიარევი სახე: ესე იგი, არც იმის გჯერა, რომ შენმა ნაბიჭვარმა ქმარმა მარგო დააფეხმძიმა?

ნატა: არა... არ ვიცი... ნუ, ახლა თავს ვერაფერზე დავდებ... მოკლედ, თუ რამე გინდათ, სასამართლოში მედავეთ და ასე მე არც ხელს მოვაწერ რამეს და არც არსად წამოვალ.

ნაიარევი სახე: აი, სწორედ ამიტომ ვერ ვიტან ქალებთან საქმის დაჭერას. ახლა ამათ უხსენი, რა და როგორ... უსმინე ამათ გაუთავებელ წუწუნს, ჭყლოპინსა და წიკვინს... აბა, ახლა დროზე პასტას ხელი მოკიდა და ყველგან ხელი მოაწერა, თორემ მე შენ მოგიტყნამ...

ნაიარევი სახე ერთს დაიღრიალებს, ნატას სკამს ხელს დაავლებს და ნატაიანად კუბოსთან გადადგამს.

თავგადაპარსული: ნატა, ძვირფასო, მოაწერე ხელი საბუთებს. მერწმუნე, შენთვისაც და ყველა ამ ოთახში მყოფისთვისაც ასე აჯობებს.

ნატა: არაფერს ხელს არ მოვაწერ და ეს საქონელი კიდევ ერთხელ თუ მომიახლოვდება, ისეთ ამბავს ავტეხ, მთელ სამეზობლოს შეგიყრით.

თავგადაპარსული: რას იზამ, წივილსა და კივილს მორთავ? ,,მიშველეთ“-ს ყვირილს დაიწყებ? და მერე რა? აქ ხომ პანაშვიდია და ეგ ყველაფერი ყოველ ნახევარ საათში ერთხელ აქედან ისედაც უნდა ისმოდეს? მეზობლებიც ხომ შენგან სწორედ ამას მოელიან? შენს გაბმულ კივილსა და თმის გლეჯას... ჰაჰაჰაჰა... მიდი, მოაწერე ხელი, სანამ ამ ბატონს, რომელსაც შენ საქონელი უწოდე, საერთოდ დაუკარგავს მოთმინება და თვალზე ბინდი გადაჰკვრია. იცოდე, მერე მე უკვე ვეღარაფრით დაგეხმარებით.

ნაიარევი სახე: ქალო თმებს კი არ დაგაგლეჯ, მთლიანად თავის ქალას, სკალპს აგხდი, გაიგეეე...

ნაიარევი სახე ნატას თმებში ჩააფრინდება და სკამიდან ასწევს. გამომძიებელი შორენა კი, რომელიც აქამდე სრულიად მშვიდად ადევნებდა მოვლენებს თვალყურს, ფეხზე დგება, ტყავის ქურთუკს იხსნის, იღლიიდან უშველებელ პისტოლეტს იღებს, ნაიარევ სახეს უახლოვდება და თავში უკნიდან ტარს ურტყამს. გაისმის ყრუ ხმა. ნაიარევი სახე ნატას ხელს უშვებს და თავს ისინჯავს. შუბლზე სისხლი ნიაღვრად მოსდის.

შორენა: ორივენი დროზე ძირს დაწექით და ხელები თავზე დაიწყეთ, თქვე ნაბოზრებო, თორემ ახლავე დედებს მოგიტყნავთ და კოჭებსაც დაგიხვრიტავთ. გაიგეთ, ბიჭოოო...

შეშინებული თავდაგაპარსული ეგრევე ძირს წვება და ხელებს თავზე ილაგებს. ნაიარევი სახე კი ისევ ისე გახევებული დგას და სისხლიან ხელებს დასცქერის. შორენა უკნიდან ფეხებში წიხლს ურტყამს და ძირს ძალით აგდებს.

შორენა: რაო, რას იძახდი, აქ რა გაქვთო? მატრიარქატიო, არა? კაცი გინდოდა, ხომ? კაცი გაკლიათო ხომ? ახლა მე შენ განახებ მატრიარქატსა და მამაკაცურ ძალას ერთად. აი, მე თუ შენ ტრაკში არ გიხმარო, აგერ მიყურე...

შორენა იარაღს იღლიაში ინახავს და შარვლზე ღილებს იხსნის. გაოცებული ნატა და თებრო პირდაბჩენილი მისჩერებიან.

თებრო: ჰე, ნატა, უშველე, ახლა ამათ რამე, თორემ ეს მგონი, მართლა იხმარს ამათ, ორთავეს...

ნატა: ისა, ქალბატონო შორენ... ბატონო შორენ, თუ როგორცაა... იქნებ, არ ღირდეს ამათი, აქ რა ქვია იმას ქნა... მაინც პანაშვიდია და არა მგონი, მსგავსი საქციელი მიზანშეწონილი იყოს, რა... არა მე იმას კი არ ვიძახი, რომ ეგენი მაგას არ იმსახურებენ, თუმცა მაინც რაღაცნაირად უხერხული მეჩვენება და... ეგრე არაა თებრო?

თებრო: კი, ნაღდად ღირსები არიან, რომ იქ იმას უქნა, მაგრამ აწი აქ მამაო მოვა და არ ივარგებს, ესენი რომ ამ დღეში დახვდნენ. ხომ არ აჯობებს, რომ განყოფილებაში გადაიყვანოთ და მერე კი იქ რამდენიც გაგიხარდებათ, იმდენი იმას უქნათ?! ჰა?!

შორენა: შენც წამომწყვები განყოფილებაში?

თებრო: მეეე??? განყოფილებაში???

შორენა: ჰო, შენ... არ გინდა, ესენი ერთად დავკითხოთ და იმასაც ვუქნათ?

ნატა: ვაიმე, გოგი...

ამ დროს ოთახში შემოდის ჩიტო, რომელსაც ზურგზე გოგი ჰყავს შემომჯდარი. გოგი ჩიტოს ცხენივით მოაჭენებს და ხელს ისე იქნევს, თითქოს ხმალი ეჭიროს.

გოგი: აპაპაპა... მოიდა გოგია...

ჩიტო: ვსიო, აღარ შემიძლია... მოვკვდი კაცი ამ კიბეზე აღმა-დაღმა სიარულით. რატომ არ არის ამ სახლში ლიფტი?

გაოფლილი ჩიტო ოთახის შუაგულში ჩერდება და იქ მყოფთ სათითაოდ აკვირდება. ჯერ ძირს მწოლიარე მამაკაცებს დასცქერის, შემდეგ შეშინებულ ნატასა და თებროს, ბოლოს მზერა შორენაზე გადააქვს. შორენაც შარვლის გაჯიუტებულ ღილებს თავს ანებებს და იღლიიდან უშველებელ იარაღს ისევ იღებს.

გოგი: აჩუ ცხენო... რას დამდგარხარ, მიდი, ჩიტო, მიმიყვანე კუბოსთან.

ჩიტო: ახლავე...

ჩიტო კუბოსთან მიდის. გოგი თავსახურს ხდის, გვერდზე ისვრის და ჩასასვენებელში მოხერხებულად გადადის. კმაყოფილი ეხუტება იქაურობას და სუდარას სიამოვმებით სუნავს. მერე ისევ მაგიდაზე შემოჯდება, ღვინოს მოსვამს და შვებით ამოისუნთქავს.

გოგი: კარგია სახლში.

შორენა ჩიტოს იარაღს უმიზნებს და მთელ ხმაზე ყვირის ,,სდეექ“...

შორენა: არ გაინძრე, გვრიტო, თორემ საცერივით დაგხვრიტავ, შე მკვდრებისპარიავ... დროზე დაბლა დაწექი და ხელები თავზე დაიწყე!

ჩიტო: არ მესროლოთ, მახო ვარ... საბუთებს გაჩვენებთ... ახლავე ყველაფერს აგიხსნით... მე... მე, უბრალოდ...

შორენა: დაწექი...

ნატა: დაწექი...

თებრო: დაწექი...

ნაიარევი სახე: დაწექი, შე სირო, რო გეუბნებიან. ამ ჩემისამ წეღან ჯერ თავი გამიტეხა და მერე კი ხმარებას მიპირებდა. დაწექი, დროზე დაწექი, რო გეუბნებიან...

ჩიტო დაბნეული იყურება. მერე ხმამაღლა იხდის ბოდიშს, ტრიალდება და ოთახიდან თავქუდმოგლეჯილი გარბის. შორენა ერთ გამაფრთხილებელს ჰაერში ისვრის და მერე ჩიტოს კვალდაკვალ უჩინარდება. მას მიჰყვებიან მარგოს იურისტებიც. თავგადაპარსული გასვლამდე საბუთებს იიღლიავებს და ნაიარევი სახე კი ზურგსუკან იმუქრება, ჩვენ კიდევ დავბრუნდებითო. გაწიწმატებული თებრო ფეხზე იხდის და ქუსლიანი ფეხსაცმლის ქნევით იურისტებს უკან მისდევს. ოთახში მხოლოდ ნატა და გოგი რჩებიან.

გოგი: ნატა...

ნატა: გოგი...

ნატა კუბოსთან მიდის და გოგის ეხვევა. გოგი სახეს და თვალებს უკოცნის.

ნატა: გოგი, იცი, როგორ მომენატრე? არ მეგონა, შენს გარეშე ასე თუ გამიჭირდებოდა. თურმე, მკვდარიც ძალიან მყვარებიხარ...

გოგი: ნატა, იცი, რა საშინელება იყო, უშენოდ რომ ვიყავი? ასე მეგონა, მოვკვდებოდი... ასე მეგონა, შენ თუ ვეღარ გნახავდი, სული შემეხუთებოდა, გული გამისკდებოდა და სამუდამოდაც მოვკვდებოდი. ისე გავქრებოდი და ავორთქლდებოდი, რომ ერთხელაც ვეღარ გნახავდი... ვერ დაგემშვიდობებოდი და ვერ გეტყოდი, რომ სიცოცხლეზე... არა, სიკვდილზე მეტადაც კი მიყვარხარ.

ნატა: დოდოშკა იყო მოსული. ვიღაც მამაო მოყავს, პროკოპი ჰქვია და სასწაულმოქმედია. თებროს ეგონა, რომ უნდა გაეცოცხლებინე. ერთი წუთით მეც ასე მეგონა. სამწუხაროდ, ვერ... თუმცა ხელის შეხებით შეუძლია, გარდაცვალების მიზეზის დადგენა და მგონი, გვეშველა. ახლა შენ რომ კაიფში არ გაპარულხარ და აქ რაღაც გაურკვევლობაა, ეს ხომ ისედაც ცხადია?! ჰოდა, ეს კაციც მაგას დაადასტურებს და მერე წესსაც აგიგებს. სამოთხის კარი შენთვისაც გაიხსნება. მაგარია, არა? ისე, მართლა ხომ არ გაპარულხარ კაიფში?

გოგი: კარგი რა, ნატა, რა კაიფში, რის კაიფში?! ყოჩაღ დოდოშკა. ეგ ქეთევანის და რამაზის მეჯვარე იყო. ჩემი ნათლიაც ხომ ეგაა... თუმცა რას გიხსნი, უჩემოდაც ხომ იცი, რომ ძალიან კარგი ადამიანია... ეჰ, ისე, ნეტაი, კი მართლა შეეძლოს იმ კაცს ჩემი გაცოცხლება. თუნდაც ერთი წუთით. სულ რაღაც წამებით მაინც. მაშინ ხომ კიდევ ერთხელ შევძლებდი შენს კეფაზე დახვეული პატარა კულულების სურნელის შესუნთქვას, მოფერებას, კოცნას, ჩახუტებას...

ნატა: არ მჯერა, რომ ის ქალი, მარგო შენგან ფეხმძიმედაა. არც ის მჯერა, რომ შენ ის როდესმე გიყვარდა და მასთან იწექი. ვერასდროს დავიჯერებ, რომ სხვაში გამცვალე. არ შემიძლია. ეს რომ დავიჯერო, მაშინ მეც უნდა მოვკვდე. ეს რომ მართლი გამოდგეს, იცოდე, მეც იმავ წამს მოვკვდები. მართლა მოვკვდები...

გოგი: ნატა, მე მხოლოდ შენ მიყვარდი და არასდროს არავისში გამიცვლიხარ. ახლაც, ახლაც კი მხოლოდ შენ მიყვარხარ და სულ შენ მეყვარები. მართლა აღარ მახსოვს, მარგოსთან რა მაკავშირებდა და რა იყო... თუმცა, არა, ადრე, ვიცი, რაც იყო... მაგრამ ჩემგან ბავშვი? ცოლად მოყვანა? ეს უკვე ნამეტანია... წარმოუდგენელია... იცოდე, სიცოცხლეშიც და სიკვდილის შემდეგაც მხოლოდ შენ მეყვარები. გესმის, ნატა, მე ახლაც კი ყველაზე მეტად შენ მიყვარხარ...

ნატას ტირილი აუვარდება და გოგის მკერდზე მუშტებს უშენს. გოგი თმებს, სახეს უკოცნის და ეფერება.

ნატა: ეჰ, ნეტაი, კი მართლა გესმოდეს ჩემი... ხანდახან მგონია, რომ გესმის, თუმცა, ალბათ, უბრალოდ, ვგიჟდები და საკუთარ თავს ველაპარაკები.

გოგი: მესმის, ნატა, მე შენი თითოეული სიტყვა მართლა მესმის... გეხვეწები, არ გაჩერდე და მელაპარაკე. არ დაიჯერო, რომ მე შენ გიღალატე და თუნდაც წამით სხვაში გაგცვალე. გევედრები, სულ ყოველთვის მელაპარაკე. სანამ გახსოვარ, მელაპარაკე...

ნატა ცრემლებს იწმენდს და ოთახიდან გადის.

ხმა ზეციდან: კარგი გოგოა ნატა, უყვარხარ...

გოგი: სულ ერთი წუთით დამაბრუნე, რა.

ხმა ზეციდან: სად?

გოგი: ნატასთან. ერთსაც ვეტყვი, როგორ მიყვარს, როგორ ვნანობ, რომ თითოეული წუთი მის გვერდით არ ვიყავი და მერე სადაც გინდა, იქ წამიყვანე.

ხმა ზეციდან: მე ვერც ვერსად გადაბრუნებ და ვერც ვერსად წაგიყვან.

გოგი: მაშინ ჯოჯოხეთში წავალ...

ხმა ზეციდა: რას მაშინებ, სადაც გინდა, იქ წადი.

გოგი: წავალ... ჯანდაბაშიც წავალ და იმის იქითაც...

ხმა ზეციდან: თუ ვერ გაარკვიე როგორ, რატომ გარდაიცვალე და წესიც არ აგიგეს, ისედაც იქ წახვალ. გზა მშვიდობისა...

ხმა ზეციდან კვლავ ექოსავით ქრება.

ხმა ქვესკნელიდან: დიახაც წავა... ჯანდაბაშიც და ჯოჯოხეთშიც წავა. მოდი, გოგი, ჩემთან... მე მოგხედავ და დაგეხმარები. აქაურობასაც დაგათვალიერებინებ და ყველასაც გაგაცნობ. შენ მაგაზე არ იდარდო, ჩემო ჭკვიანო ბიჭო... შენ ერთი ის მომიყევი, იმ ჩიტომ თუ გვრიტომ რა გიყო?

გოგი: მაიცა, რა, ტურფავ...

ხმა ქვესკნელიდან: მიდი, ჩემი ჭკვიანი ბიჭი, მომიყევი, რა გიქნა იმ გამოშტერებილმა და მე კიდევ იმას მოგიყვები ვალერამ რეები ჩაატარა.

გოგი: ვინ ვალერამ?

ხმა ქვესკნელიდან: მეღორე ვალერამ.

გოგი: მერე მე რა შუაში ვარ მეღორე ვალერასთან?

ხმა ქვესკნელიდან: ვალი გაქვს, რა, დაგავიწყდა?

გოგი: მგონი, ნელ-ნელა მართლა ყველაფერი მავიწყდება და მგონი, უკვე საბოლოოდ ვკვდები, ტურფავ...

ხმა ქვესკნელიდან: ოჰ, ეგ დაიკიდე, კაცო... შენ ახლა ის, ჩიტოს ამბავი მომიყევი. თან ცოტა მეხსიერებასაც გაავარჯიშებ.

გოგი: არაფერი ისეთი, სულელია ეგ ჩემისა. მომიპარა და სადღაც ზესტაფონში წამათრია. გზაში ლამის დამკარგა და მერე ლამის კიდეც გავუფუჭდი. მთელი დღე ცხვარივით ბაგაჟნიკში ვეგდე. ბოლოს მოიფიქრა და დახლმაცივარში ჩამდო მაგ შობელძაღლმა... რა ეგონა, ვერ გეტყვი. თუმცა, როგორც ხვდები, ეგონა, რომ მე თუ დამაბრუნებდა, ნატა ცოლად გაჰყვებოდა. სრული აბსურდი და სიგიჟე... რატომღაც ახლა ნატა რომ ცოლად გაჰყოლოდა?! ჰაჰაჰა... ძალიან, ძალიან სირია ეს ჩიტო. თურმე მთელი ცხოვრებაა, ნატა უყვარს. მე კი აზრზე არ ვიყავი. არადა, მეც მთელი ცხოვრებაა ნატა მიყვარს... და ახლა ვხვდები, რომ არც მე ვიყავი ამის აზრზე. მეც კარგი სირი ვარ... მოკლედ, მაგარი აჯაფსანდალია, რა. ისე დავიღალე, ერთი სული მაქვს ეს საგიჟეთი, რაც შეიძლება, მალე დამთავრდეს და ამ საწყალმა გოგომაც მოისვენოს. უკვე მართლა სულერთია, სად მოვხვდები. აუ, მოდი და ახლავე წამიყვანე, რა.

ხმა ქვესკნელიდან: სამწუხაროდ, ასე მარტივადაც არაა საქმე და თუ დაკრძალვამდე არ გაირკვა შენი გარდაცვალების ამბავი, ვერც ვერსად წაგიყვან. უფრო სწორედ თუ ვერაფერი გაირკვა, იცოცხლე, უეჭველი წაგიყვან და სხვა შემთხვევაში, ვერა. არც ისე ბევრი გაქვს მიქარული, რომ უპირობოდ ჩემი მგზავრი იყო. მაგაზე ადრევე უნდა გეფიქრა. ჰაჰაჰა...

გოგი: აბა, შენა ხარ, რა... მოდი, მოდიო მეძახი და თავად ჩემი წაყვანის ტრაკიც კი არა გაქვს. მისმინე, ტურფავ და შენ ის თუ შეგიძლია, რომ 1 საათით დამაბრუნო უკან, ცოცხლებში. მერე რაც გინდა, ის მთხოვე. თუ გინდა, სულსაც კი მოგყიდი.

ხმა ქვესკნელიდან: რას მომყიდი?

გოგი: სულს მოგყიდი, რა. თქვენ ხომ გევასებათ სულები და ეგეთი რაღაცები?

ხმა ქვესკნელიდან: ვის ჩვენ?

გოგი: რავი თქვენ, რა. აი, ვინც ქვესკნელში ბინადრობთ.

ხმა ქვესკნელიდან: და ვინ გითხრა, რომ მე ქვესკნელში ვბინადრობ?

გოგი: ახლა მაიცა, რა, რას მეღადავები?! შენი ხმა ქვევიდან მესმის და აბა, სად უნდა ბინადრობდე?

ხმა ქვესკნელიდან: გოგი, შენ ჭკვიანი კაცი მგონიხარ და, იცი, მაოცებ... შენ ის თუ გსმენია, რომ დედამიწა მრგვალია და შენთვის ახლა რაღაც თუ ქვევითაა, პლანეტის საპირისპირო მხარეს მცხოვრებისთვის ის ზევითაა. აბა, კარგად დაფიქრდი?

გოგი: და მაშინ მიზიდულობის ძალას რას უშვრები? მიზიდულობა ხომ ცენტრისკენაა და შესაბამისად, რაც ერთისთვის ქვემოთაა, პლანეტის ნებისმიერ წერტილში მცხოვრები მეორესთვისაც ქვემოთაა. არა?

ხმა ქვესკნელიდან: ვააა და შენ როდიდან გახდი ასტოფიზიკოსი? ამდენ ფიქრსა და პროფესორობას ის გირჩევნია, ვალერას მიხედო, რომელმაც შენი სახელით უკვე 50000 ლარი იშოვა და კიდევ ერთ დღესაც თუ არ დაგკრძალავენ, შეიძლება, მეორე ფერმაც იყიდოს. მერე ალბათ ახალ საღორეს შენს საპატივცემულოდ ,,გოგის"-აც დაარქმევს, თუმცა ეს უკვე შენთვის სულ ერთი იქნება, რადგან შენ სულაც აღარ იქნები. და მერე განახებ, რისი ტრაკიც მაქვს და რისი არა...

ქვესკნელის ხმა ისევ შიშინებს და მისი ტკბილი ტემბრიც ჯოჯოხეთის გმინვით იცვლება. ბნელდება.

ნათდება. ოთახში სკამებზე სხედან ნატა და თებრო. გოგი ისევ მაგიდაზე ზის და ღვინოს წრუპავს. შემოდის პარტკომი და ნატას კონვერტს აწვდის.

პარტკომი: აი, ინებეთ, ქალბატონო ნატა. ეს თქვენი წილია. უფრო სწორედ შეგროვილი თანხის ნახევარია. მართალია, სამწუხაროდ, ჯამში სულ 20000 ლარი შეგროვდა და მე ჩემი ვალი ვერ დავიბრუნე, თუმცა არსებული სიტუაციის გათვალისწინებითა და გოგის პატივისცემით 10000 ლარს დავჯერდები. იმედია, ეს თანხა რამეში დაგეხმარებათ და წაგადგებათ.

გოგი: ვალერ, შენ შემთხვევით შიგ ხომ არ გაქვს? შე, გოთვერანო, შენ ხომ 50000 შეაგროვე და რატომ იტყუები?

ნატა: დიდი მადლობა... არც კი ვიცი, რა გითრა... ან კი რა მეთქმის... მე ისიც კი არ ვიცი, ახლა რას ვგრძნობ... ალბათ ამ თანხით გოგის საფლავს გავუკეთებ.

თებრო: ისე, რა ამბავი თანხა შეგროვილა? ეტყობა, გოგი ბიძია ყველას ძალიან უყვარდა... ეჰ, ძველი დრო იყოს, ერთი კარგი ქელეხი ნამდვილად დახატავდა...

პარტკომი: უყვარდათ კიდეც და კამპანიაც ძალიან სწორად იყო დაგეგმილი. კიდევ 1 დღეც რომ გვქონოდა, მერწმუნეთ, უკეთეს შედეგს დავდებდით. თუმცა რა გაეწყობა, ხვალ უკვე დაკრძალვაა და ესაა, რაცაა... ქელეხზე კიდევ თქვენ თავად ბრძანეთ, არ გვინდაო, თორემ რაღაც თანხის შეგროვება იქაც კი შეიძლებოდა.

გოგი: ფული მოჯვი, შე ჩათლახო! 40000-ს შენ რატომ იტოვებ? ნატას, სულ მცირე, კიდევ 10000 მაინც უნდა მისცე. თან აქეთ რო აყვედრის ყველაფერს ეს ახვარი... უხ, ვალერ, მე რომ მართლა შენი მეღორე...

ამ დროს ოთახში გადაპრანჭული ბებო და შავებში შემოსილი ძალიან ახალგაზრდა სასულიერო პირი შემოდიან.

გადაპრანჭული ბებო: ნატა, ეს გახლავთ იღუმენი პროკოპი. მამაო პროკოპ, ეს გახლავთ ნატა, ჩემი უსაყვარლესი ნათლულის, აწ უკვე განსვენებული გრიგოლიკოს მეუღლე.

თებრო: დამლოცეთ, მამაო...

ნატა: გამარჯობა მამაო... მე ნატა ვარ, აი, ამის... გოგის მეუღლე. იცით, საქმე რაშია... ცოტა ვღელავ და... თან დიდად ეკლესიურიც არ გახლავართ, თუმცა ღმერთის ყოველთვის მწამდა და... რა, ვიცი, რა გითხრათ, რაღაცნაირად ასე გამოვიდა და... და დიდი მადლობა, რომ თვითიზოლაციაში გადასვლამდე ჩვენთან გამოიარეთ და... თქვენი დიდი იმედი გვაქვს და ხომ გვიშველით?

თებრო: მამაო და თქვენ რომელ მონასტერში ცხოვრობთ და მსახურობთ?

პროკოპი ოთახში მყოფთ თვალს მოავლებს, თბილად გაუღიმებს და პირჯვარს გარდასახავს.

გადაპრანჭული ბებო: ნატა, თვითიზოლაციის ამბავს ძალიან გთხოვთ, დიდად ნუ გაახმაურებთ, მაინც უხერხულია... და რაც შეეხება კითხვებს, გთხოვთ, გაითვალისწინით, რომ იღუმენი პროკოპი ახლა მდუმარებაშია.

ნატა: უკაცრავად, რაშია?

თებრო: აღთქმა აქვს დადებული და აღარ საუბრობს. რაღაც მიზეზის გამო ჩაუთქვა, რომ სიტყვას აღარ დაძრავს, სანამ ის რაღაც მიზეზი იარსებებს. შეიძლება, სამუდამოდაც კი ასე დარჩეს. ეს იმაზეა დამოკიდებული, რისი აღთქმა აქვს დადებული.

ნატა: და მერე, ესე იგი, იმასაც ვერ გვეტყვის, გოგი კაიფში გაიპარა თუ არა?

გადაპრანჭული ბებო: მაგას, ჩემო კარგო, ისედაც მივხვდებით. ნუ, რაღაცნაირად მიგვახვედრებს, რა. მოდი, ძვირფასო, ვაცადოთ ამ ადამიანს, ხომ?! ის ჯერ მხოლოდ ახლა შემოვიდა ოთახში, არა?! და მდუმარებაში ყოფნა, რომ იცოდეთ, ისედაც დიდი ღვაწლია და მარტო ჩათქმაზეც არაა...

თებრო: კიდევ დამლოცეთ, რა, მამაო. მდუმარებაში მყოფ მამაოს ჯერ არასდროს დავულოცივარ.

გადაპრანჭული ბებო: ძალიან გთხოვთ, წვრილმანებზე ნუ მოვაცდენთ და შევაწუხებთ. ადამიანი ნამგზავრია და თან საქმეც აქვს. ალბათ ცოტა კონცენტრირება და მობილიზებაც სჭირდება. ვოტ...

თებრო: ბოდიში, რა ვიცი, ვიფიქრე, რადგან სასწულმოქმედიც არის და თან მდუმარებაშიცაა, იქნებ მაგის დალოცვამ მიშველოს და ბედიც გამეხსნას-მეთქი...

გადაპრანჭული ბებო: მამაო პროკოპ, მოკლედ, როგორც გზაში გიამბეთ, საკმაოდ უცნაირი ამბავი შეგვემთხვა. ჩვენი გოგი რამდენიმე დღის წინ გარდაიცვალა და თან სრულიად გაურკვეველ ვითარებაში. და რადგან მისი გვამი მაშველებმა აღმოაჩინეს, წესისამებრ ცხედარი ექსპერტიზაზე გადაასვენეს, სიკვდილის მიზეზის დასადგენად. დასკნა კი ერთობ უცნაური მოვიდა. წერენ, რომ ჩვენი გოგი ნარკოტიკული ნივთიერების ზომაზე მეტი რაოდენობის მოხმარებისგან გარდაიცვალა. რაც როგორც მანამდეც გითხარით, ძალიან საეჭვოა და ამის არც არავის გვჯერა. მართლა არასდროს არავის გაუგია მისი ნარკოტიკებისადმი ინტერესის შესახებ. ჰოდა, ვფიქრობთ, რომ ექსპერტიზას რაღაც შეეშალა და გოგის უბრალოდ დარდისგან გაუსკდა გული. კონკრეტულად რა ადარდებდა, უცნობია. თუმცა კაცს სადარდებელს, რა დაულევს... შესაბამისად, ვიფიქრეთ, რომ თუ თქვენ თქვენი სასწაულებრივი ნიჭის წყალობით გოგის გარდაცვალების მიზეზს დაადგენთ, ეს საქმეს ბევრად გაგვიადვილებს და წესის აგებაც შესაძლებელი გახდება. იმედია, შემდეგ პატივსაც დაგვდებთ და წესსაც თქვენ აუგებთ.

პროკოპი ისევ ძალიან სათნოდ იღიმის და იქ შეკრებილთაც პირჯვარს კიდევ ერთხელაც სწერს. მერე პირდაპირ პარტკომთან მიდის, მის წინ დგება და ხელს მთხოვნელივით იშვერს. პარტკომი მის გამოწვდილ ხელს აშტერდება და უხერხულად იშმუშნება. პროკოპი კი ისევ უღიმის და სახეც თითქოს მეტად უნათდება. პარტკომი ძალიან იბნევა და ადგილზე წრიალებს. ყველანი სდუმან და ამ ორს მიშტერებიან. ოთახში აუტანელი სიჩუმე ისადგურებს. პროკოპი მთელი არსებით სიკეთეს ასხივებს და სადაცაა ხორციელადაც კი გაანათებს. პარტკომი კი ოფლში იწურება, მზადაა მუხლებში ჩაუვარდეს და ყველაფრისთვის შენდობა ითხოვოს, ოღონდ ასე აღარ უყუროს. ბოლოს ასეც ხდება. პარტკომი მუხლებში უვარდება, ფეხებზე ეხვევა და ქვითინებს. რაღაცებს ლუღლუღებს, პატიებასა და შენდობას ითხოვს. მერე უცებ ფეხზე დგება, პალტოს გულის ჯიბიდან მოზრდილ კონვერტს იღებს და გაწვდილ ხელში უდებს. იღუმენი ნატასკენ ტრიალდება და კონვერტს აწვდის.

გოგი: ვააა... ვალერ, ეს რა ჰქენი?

პარტკომი: მთელი ფული მივეცი.

გოგი: მერე შენ? შენი ვალი?

პარტკომი: აღარ მჭირდება.

გოგი: შენ და ფული არ გჭირდება? ჰაჰაჰა... ნუ მაცინებ, რა. მიდი და ნატას შენი ვალი უკან გამოართვი. არ მინდა, ამ ქვეყნიდან ისე წავიდე, ვიღაცის მემართოს.

პარტკომი: შენ არავისი არ გმართებს და აღარც ჩემი ვალი გაქვს. თან მე ეგ ფული ნატასთვის არ მიმიცია. ეგ პროკოპის გადაწყვეტილებაა. ჩემი ვალი კი იმიტომ აღარ გაქვს, რომ მე ვალს აღარ ვითხოვ. ან კი რად მინდა? მე ხომ იქ ფული აღარ დამჭირდება?!

გოგი: სად იქ? მაიცა, შენც კვდები?

პარტკომი: არა, ამას მივყვები.

გოგი: ვის, პოლიკარპეს?

პარტკომი: პროკოპი... ამ კაცს პროკოპი ჰქვია. დიახ, მე პროკოპის მივყვები.

გოგი: სად?

პარტკომი: რავი, სადაც წავა. ამას ახლა არსებითი მნიშვნელობა აღარ აქვს...

პარტკომი პალტოს, შლაპასა და ფეხსაცმელს იხდის. იქვე სკამზე აწყობს და იღუმენთან მიდის. მის წინ მუხლებზე დგება და თავს ხრის. პროკოპი პირჯვარს სწერს და თავზე ხელს ადებს. ცოტა ხანს ასე, გარინდულნი დგანან. მერე იღუმენი ტრიალდება და ოთახიდან უსიტყვოდ გადის. ფეხშიშველი პარტკომი უკან მისდევს. დაბნეული თებრო რაღაცას ბუტბუტებს და ხელს კარისკენ იშვერს. ნატა კონვერტს დასცქერის და ცხარე ცრემლით ტირის. დოდოშკა მხრებს იჩეჩავს და ხელიგულებს ატრიალებს.

გადაპრანჭული ბებო: ნატა, დაიმახსოვრე, შენ გიბარებ, მე თუ ამ პანდემიამ მიმსხვერპლა და სადმე საავადმყოფოში მოვკვდი, არაფრის დიდებით არ დაუშვა, რომ შიშველი დამმარხონ. თურმე იქ, საავადმყოფოებში, მიცვავებულებს პარკებში დედიშობილა ახვევენ და მერე ეგრეც კრძალავენ. გოგის სულს გაფიცებ, შენ თუ ეგ დაუშვა და ჩემი თავი შიშველი დაამარხვინო. გადაუხადე ვინმეს ფული, ვისაც მოხდილი ექნება ეს სნეულება და იმან ჩამაცვას, დამვარცხნოს, მომაწესრიგოს... ჰო, და პომადაც წამისვას აუცილებლად... კუბოს შეგიძლიათ თავსახური არც კი გადახადოთ და თუ გინდათ, პანაშვიდებიც არ გადამიხადოთ, ოღონდ, გემუდარებით, საცვლებისა და პომადის გარეშე არ დამმარხოთ. გესმის? მპირდები?

ნატა: გპირდები, დოდოშკა, გპირდები... და გოგი? გოგის ამბავი როგორ იქნება? ის კაცს ხომ ისე წავიდა, არაფერი უთქვამს? და მაშინ, რა გამოდის, რომ გოგი ისევ წესაუგებელი დარჩება?

თებრო: დოდო დეიდა, შენ თუ კოვიდით მოკვდები, არ იდარდო, მე მოგხედავ და მოგაკოხტავებ. შენ ოღონდ ის გვითხარი, ის კაცი სად წავიდა? აბა, მიუხედავად მდუმარებისა, მაინც ყველაფერს იგრძნობთ და წესსაც თავად აუგებსო? ეგ კიდევ გოგის ხელითაც არ შეხებია... მაგის მაგივრად იმ კაცს პალტო, ფეხსაცმელები გახადა და მერე კიდევ ორივენი უსიტყვოდ გაიქცნენ? საქმეა ახლა ეს? ახლა ჩვენ რაღა ვქნათ? დაურეკეთ, ახლავე დაურეკეთ მაგ პროკოპს და უთხარით, დაბრუნდეს...

გადაპრანჭული ბებო: როგორ დავურეკო?

თებრო: რას ჰქვია როგორ? ტელეფონით.

გადაპრანჭული ბებო: და ის ხომ მდუმარებაშია.

თებრო: და მაშინ მესიჯი მისწერეთ. ჰო, ყველაფერი მესიჯად მისწერეთ...

ნატა: არადა, ბოლომდე მეგონა, რომ გააცოცხლებდა. აი, ისეთი სახე და ენერგეტიკა ჰქონდა, დარწმუნებულიც კი ვიყავი, რომ უეჭველი გააცოცხლებდა. იმან კიდევ ეს კონვერტი დამიტოვა და წავიდა. რა ჯაბდაბად მინდა ახლა მე ან ეს ფული და ან კი ვალერას პალტო თუ ფეხსაცმელი?

გოგი: აუ, მგონი, მართლა დამერხა და დავრჩი წესაუგებელი. ვაი, ჩემო უბედურო თავო, ასეთი რა მივქარე, რომ წესსაც კი ვერ მიგებენ? იმასაც კი ვერ ვიხსენებ, როგორ და რანაირად გარდავიცვალე... ტფუ... დავრჩი რაღაც ფარატინა ფურცლის ანაბარა, რომელიც ჯიუტად ამტკიცებს, შენი ადგილი ჯოჯოხეთშიაო.

ხმა ზეციდან: მდა...

ხმა ქვესკნელიდან: აუფ...

ოთახში სინათლე ციმციმებს და ნელ-ნელა ქრება. ბნელდება. მოქმედება ინაცვლებს სასაფლაოზე. გათხრილ სამარესთან ასვენია კუბო, რომელშიც გოგი ზის. ძალიან მოწყენილი სახე აქვს. ხელში ღვინის ბოთლი უჭირავს და პირდაპირ იქიდან სვამს. საფლავთან დგანან ნატა და თებრო. ნერვიულად ეწევიან. დაკრძალვაში ყვითელჟილეტიანი მესაფლავე და მისი დამხმარეები მონაწილეობენ. დამხმარეთ ნარინჯისფერი კომბინიზონები აცვიათ, წარწერით ,,შპს. საიქიო.“ ყველანი მოშორებით დგანან, ხელში თოკები და ნიჩბები უჭირავთ.

ყვითელჟილეტიანი მესაფლავე: ქალბატონო ნატა, კიდევ ვინმეს ველოდებით თუ დავიწყოთ დაკრძალვა?

ნატა: არ ვიცი... მოსვლით, მგონი, აღარავინ მოვა და...

თებრო: ხომ ხვდებით ეს პანდემიის გამოა ასე, თორემ გოგი ბიძიას აუარება ხალხი ყავს, ნაცნობი... უბრალოდ, ახლა დაკრძალვებსა და მსგავს თავყრილობებს ხალხი ერიდება, აღარ დადის, თორემ ისე, იმდენი მოვიდოდნენ, რომ ზღვა... იცით, რამდენი ფული შეგროვდა მის პანაშვიდებზე? მთელი, აი, ამხელა დასტა... ერთოთახიანს რომ იყიდი, იმდენი ფული...

ნატა: არ გინდა, თებრო...

თებრო: არა, ხომ უნდა იცოდნენ, ვის კრძალავენ? მე არ მინდა, ამათმა იფიქრონ, რომ გოგი ბიძია უპატრონო და უმეგობრო კაცი იყო. იცოდნენ, რატომაც გახდა მათი დასამარხი და რატომ არავინ გამოჩნდა კუბოზე ხელის მომკიდებელი. დიახ, უნდა იცოდნენ, რომ არა პანდემია, იმდენი ხალხი მოვიდოდა, მუჭით მიწას რომ მიაყრიდნენ, ნიჩბით მისაყრელი აღარც არაფერი დარჩებოდა, აბა?!

ნატა: გთხოვ, თებრო...

მესაფლავე: აბა, დავიწყებთ მაშინ! თან ცოტა ბიჭებსაც ეჩქარებათ, სხვა მიცვალებულიც ჰყავთ მისახედი.

ნატა: გეხვეწებით, სულ ცოტაც მადროვეთ...

თებრო: აცალე, შენ კაი დედმამიშვილო, ქალი ქმარს მარხავს, ძაღლს კი არა?! ახლა ძაღლებს კი არაფერს ვერჩი და მაგათი საწინააღმდეგოც კი არაფერი მაქვს, თუმცა, გოგი ბიძია...

ნატა: ჩუუუ...

გოგი: მიდი, ნატა, დაამთავრე ეს საგიჟეთი... ლოდინს აზრი აღარ აქვს. აღარაფერი შეიცვლება და თავსაც ნუღარ იტანჯავ. შენ ამას არ იმსახურებ. მე მაგის ღირსი არა ვარ. ჩემი ადგილი სწორედაც რომ სამარეშია.

გოგი საფლავში ხტება და უჩინარდება. ამ დროს სასაფლაოზე მარგოს იურისტები ჩნდებიან. თავგადაპარსულს ხელში ბეისბოლის კეტი უჭირავს და ნაიარევი სახე კი გრძელი პლაშჩის ქვეშ სანადირო თოფს მალავს.

ნაიარევი სახე: სალამი მატრიარქატს. გეგონათ, აღარ გამოვჩნდებოდით? სულ ტყუილად... ჩვენ იმ კატეგორიას არ განვეკუთვნებით, რომლებიც პირველივე წინააღმდეგობისას ქვეშ ისვრიან და კუდამოძუებულნი გარბია. არა, ვერ მოგართვით... იმ ჩათლაშკა მილიციანარკას კიდევ ცალკე მივხედავთ და დაველაპარაკებით. ახლა კი საქმე...

თავგადაპასრული: ნატა, მე გაგაფრთხილეთ, რომ უმჯობესი იქნებოდა, საბუთებზე ხელი თავის დროზე მოგეწერათ და სირთულეებიც თავიდან აგერიდებინათ, თუმცა თქვენ ასე არ მოიქეცით. ახლა კი სიტუაცია შეიცვალა და იმის გათვალისწინებით, რაც მოხდა და მოხდა კი ძალიან ცუდი რამ... ამას თავი გაუტეხეს და მე კიდევ რუმბივით ძირს მაგორავეს. ეს კი დიდი, უდიდესი შეურაცხყოფაა და ამას ჩვენ არავის შევარჩენთ. ამას ჩვენ ასე ვერ დავტოვებთ და...

თებრო: უნდა გაგვლახოთ?

თავგადაპარსული: რატომ?

თებრო: აბა, ამას ასე ვერ დავტოვებთო და არავის შევარჩენთო?

თავგადაპარსული: არა, ჩემო კარგო, რა საჭიროა გალახვა და ძალადობა. დასჯისა და კომპენსაციის მოთხოვნის ბევრი სხვა საშუალებაც არსებობს. მეტად უფრო ცივილური და ეფექტურიც. და რადგან თქვენ ის პოლიციელი დაგვახვედრეთ და უგულებელყავით ჩვენი რჩევა, ეს საქმე უპრობლემოდ მოგვემთავრებინა, ჩვენ სანქციები ავამოქმედეთ.

ნატა: აუ, თქვი, რა, ნუღარ წელავ... ისედაც არ მაკლია ტანჯვა-წამება, ახლა კიდევ შენს ბოდვას რომ არ ვუსმინო...

თავგადაპარსული: მთელი ქონება.

თებრო: რააა???

ნაიარევი სახე: ,,ხუინააა“... აბა, რა გეგონათ, ჩვენი შეურაცხყოფა ხახვივით შეგრჩებოდათ? მე რომ თქვენი მატრიარქატი მოვტყან... დროზე მოაწერე საბუთებს ხელი, თორემ აქვე დაგმარხავთ, მე რომ თქვენი....

ნაიარევი სახე ნატას ხელს ჰკიდებს და გაჭრილ საფლავთან მიჰყავს. მერე მესაფლავეებს უტრიალდება და სანადირო თოფს უმიზნებს.

ნაიარევი სახე: აბა, დროზე აქედან დაახვიეთ და კილომეტრის რადიუსში თქვენი ჭაჭანება არ ვნახო, გაიგეთ?

დამფრთხალი მესაფლავეები ყველაფერს იქვე ყრიან და თავქუდმოგლეჯილები გარბიან. თავგადაპარსული ნატასთან მიდის, საბუთებს აწვდის და საფლავში იხედება.

თავგადაპარსული: ვააა, ზდაროვა, გოგი, შენა ხარ? სად დაიკარგე, შე კაი კაცო, ანერვიულებ აქ ხალხს... არ უნდა დაიბარო, სადმე როცა მიდიხარ? ჰაჰაჰა...

ნაიარევი სახე: ეეე... ეს მართლა დაბრუნებულა! პრივეტ, გოგი! ბიჭო, საიდანღაც მეცნობი, იცი? შენ არ გეცნობა?

თავგადაპარსული: აუ, კი, მგონი, სადღაც შევხვედრივართ კიდეც.

ნაიარევი სახე: გოგი, ძმა, შენ რა უბნელი ხარ?

გოგი საფლავიდან ამოძრომას ცდილობს, ხტუნავს, მაგრამ არაფერი გამოსდის. ორმო ღრმაა და მხოლოდ მისი მტევნები ჩანს. ბოლოს დაიღლება და საფლავიდანვე პასუხობს.

გოგი: პლეხანოველი ვარ ბიჭებო. სანამ ვაკეში გადავიდოდი, იქ, პლეხანოვზე, გოსკინპრომთან ვცხოვრობდი და თქვენ რა უბნელები ხართ?

ნაიარევი სახე: აუ, ეგრეც ვიცოდი, რა? დედას გეფიცები, დაჟე ერთად ნაქეიფარებიც თუ არ ვიყოთ.

თავგადაპარსული: გამახსენდა, მუტრუკა რომ გამოუშვეს ციხიდან მაშინ, მაგასთან ოჯახში შევხვდით ერთმანეთს. ეგრე არაა?

გოგი: კი, ეგრე იქნება... მუტრუკა ჩემი კარის მეზობელია, ბავშვობიდან ვმეგობრობთ და თუ თქვენც მაგის ძმაკაცები ხართ, მაშინ იქ შევხვდებოდით.

ნაიარევი სახე: ძმაკაცები? მე და მუტრუკა პირველი სროკი ერთად ვიჯექით. ჩემი ძმაა მუტრუკა... აუ, როგორ გამიხარდა ახლა შენი ნახვა. ეგრევე ის დღე გამახსენდა, მუტრუკასთან რომ დავლიეთ... მგონი, მერე შენ გიტარაზეც შეუბერე, არა? თუ როიალზე?

გოგო: კი, ახალგაზრდობაში გიტარაზე ვუკრავდი. აუ, ეგ როდინდელი ამბავი გაიხსენეთ ახლა. გიტარა მთელი საუკუნეა ხელში აღარ მჭერია.

ნაიარევი სახე: ვააა, ისე მაგრა ტეხავს, რომ დაიბრიდე, თორემ კიდევ გავატრაკებდით, რა. შენ ისევ გიტარაზე შებერავდი, ჩვენ ისევ აგყვებოდით. ისე, მუტრუკას ხედავ ხოლმე?

გოგი: ვერა, მე იქ აღარ ვცხოვრობ და ეგ კიდევ, მგონი, ევროპაში რომ წავიდა, იქიდან აღარც ჩამოსულა.

თავგადაპარსული: კი, ეგრეა, იქაც დაიჭირეს და რაღას ჩამოვიდოდა. კაი ბიჭია მუტრუკა. ისე, მეც მახსოვხარ გიტარით ხელში. რაღაც მაგარ სიმღერებს უბერავდი. კაი დრო იყო... კაი დრო ვატარეთ...

ნაიარევი სახე: ეეე... მერე ამან დაჟე ნაშებიც არ მოყარა რო?! ეგეც მახსოვს, დედას გეფიცები... აუ, დაიკოებო, თქვენთან დიდი ბოდიში, მაგრამ ძალიან ძველი ამბავია და ნაღდად ეგრე იყო, რა... აი, ამან, ახლა რო საფლავში კოტრიალობს, მაშინ ერთი ხუთი ქალი ამოიყვანა. მერე კიდევ რომ დავთვერით და...

თავგადაპარსული: კარგი, ეს დეტალები აღარაა საჭირო. ალბათ ნატას არ სიამოვნებს, ამეებს რომ ვიხსენებთ. კი არის ძველი ამბები, მაგრამ მაინც მეუღლეა, რა და ხო აზრზე ხარ, უტყდება...

ნაიარევი სახე: ჰო, იზვინი, ნატა, ცოტა ზედმეტი მომივიდა. ისე გოგი, რომ იცოდე, მაგარი მებრძოლი ცოლი გყავს. იმენნა არაფერი დაგვითმო. ბოლომდე თავისაზე იდგა. მაგარი ტიპშაა... საღოლ, მაგარი გოგო მოგიყვანია. აი, მე კიდევ არ გამიმართლა და ორივე ცოლი გამცილდა. ერთი, როდესაც პირველ სროკზე წავედი და მეორე კიდევ - სულ ახლახანს.

თებრო: ისა, უკაცრავად და თქვენ იურისტები არა ხართ?

თავგადაპარსული: ესეც ძაან მაგარი ვიღაცაა. შენი ვინაა გოგი? ნათესავია?

ნატა: ცოტა შემცივდა და იქნებ დროზე მოვრჩეთ.

ნაიარევი სახე: უი, ჰო, მართლა, გოგოები გაიყინნენ. დავკრძალოთ მაშინ, არა?

თავგადაპარსული: კი, დავკრძალოთ. ფუ, შენი... მესაფლავეები რომ გავუშვით?

ნაიარევი სახე: მერე რა პრობლემაა, აქ არა ვართ? გოგი, მიდი, ერთი ეს კუბო გამომართვი, ცარიელია და მძიმე არ იქნება.

ნაიარევი სახე კუბოს გოგისთან საფლავში ფრთხილად აცურებს და შემდეგ თავსახურსაც აწვდის.

ნაიარევი სახე: ნორმალურად დაეტია? ძალიან ვიწროდ ხომ არ ხარ?

გოგი: არა, ნორმალურია... საფლავია, რა, მეტი რა უნდა იყოს.

თავგადაპარსული: კარგი, მაშინ ეხლა შენ თავი დახარე და ჩვენ მიწას მოგაყრით.

თავგადაპარსული და ნაიარევი სახე პლაშჩებს იხდიან. კეტსა და სანადირო თოფსაც იქვე დებენ და მესაფლავეების მიერ დარყილი ნიჩბები მოაქვთ. მკლავებს იკაპიწებენ და მიწის ჩასაყრელად ემზადებიან.

თავგადაპარსული: აუ, მაგრად მენანები, რა, გოგი... რა, ვიცი, იქნებ რაღაცით დაგეხმაროთ? ან იქნებ რამე ბოლო სურვილი გაქვს?

ნაიარევი სახე: შენ ოღონდ თქვი და ყველაფერს გავაკეთებთ, რაც საჭირო იქნება. აი, დედას გეფიცები, შიგნეულობა თუ არ მეწვოდეს, როდესაც ვფიქრობ, რომ ახლა შენ უნდა დაგმარხოთ.

თებრო: მაგას რაც უნდა, მე ვიცი. ნატას გაანებეთ თავი და ისე ქენით, რომ ეს აღარავინ შეაწუხოს.

ნაიარევი სახე: აუ, ეგ სულ დამავიწყდა, ტო.

თავგადაპარსული: აბა, ჩემი კაი...

ნაიარევი სახე: ფუ, ბლიად...

თავგადაპარსული: ვახ, მარგოს რაღა ვუყოთ, ეეე?

გოგი: ისა, ძმებო, არ არის ეგ ბავშვი ჩემი და ტყუილად ნუ აწყენინებთ ნატას. ხვალ ან ზეგ ერთმანეთს ისევ შევხვდებით. მანდ სამუდამოდ დამრჩენი არავინაა და მერე ისე არ მოხდეს, ჩემი ნახვა შეგრცხვეთ. ხომ იცით, კაცს სიტყვაცა და საქმეც ყველგან მოეკითხება. აქა და იქაც... ორთავ სამყაროშიც...

ამ დროს სასაფლაოზე შემოდის გამომძიებელი შორენა. ტყავის ქურთუკს იხსნის და ორივე იღლიიდან ორ უშველებელ იარაღს იღებს:

ნაიარევი სახე: აუ, ოღონდ ეს არა, რა...

თავგადაპარსული: ფუ, ბლიად...

ნატა: ვაიმე... შორენა... რა კარგია, რომ მოხვედი...

თებრო: აჰა, დაგენძრათ ბიჭებო?

შორენა: სდექ!!! ადგილიდან არავინ გაინძრეს, თორემ შუბლებს გაგიხვრიტავთ.

იურისტები ნიჩბებს ყრიან და ხელებს ზევით სწევენ. შორენა უახლოვდება და ორივეს საფეთქელზე იარაღის ლულას აბჯენს.

თავგადაპარსული: არა, არა, ჩვენ გოგის ახლობლები ვართ... ახლა გავარკვიეთ, რომ ახლობლები ვყოფილვართ და ნატას აღარაფერს ვერჩით.

შორენა: გოგის ახლობლები ხართ? ახლა გაარკვიეთ? ვის ატყუებთ, თქვე ფარჩაკებო?

ნაიარევი სახე: მართლა, დედას გეფიცები... თუ არ გჯერა, გოგის კითხე. ნატა დღეიდან ჩვენი დაიკოა და აწი მას ვეღარავინ აწყენინებს.

შორენა: გოგის ვკითხო? თქვენ მართლა შიგ ხომ არ გაქვთ?

გოგი: ისა, ქალბატონი გამომძიებელო შორენა, მგონი, ეს ხალხი მართლა არ ტყუის. ნუ, როგორც ხდება ხოლმე... საერთო ახლობელი გამოვნახეთ და მგონი, ინციდენტი ამოწურულია.

თებრო: მე კი არავინ მეკითხება და თუ მაინც ვინმე მკითხავს, კარგი იქნება, თუ მაგ ორთავეს იმას უზამთ, რასაც დაპირდით და ვერ აუსრულეთ. აშკარად იმსახურებენ და თან ცოტა მარტიარქატისგანაც ჭკუას ისწავლიან.

შორენა: ნატა, შენ რას იტყვი?

ნატა მძიმედ ამოისუნთქავს და თვალები ცრემლებით აევსება.

ნატა: გოგი წესაუგებელი რჩება...

შორენა: და წესაუგებელი რატომ?

ნატა: აბა, იმ თქვენმა ექსპერტმა ასე დაასკვნა, კაიფში გაიპარაო და ახლა ამას წესს ვინღა აუგებს? ეს ხომ ფაქტობრივად თვითმკვლელია?

შორენა: და პოლიკარპემ რაო? აი, იმან, სიკვდილის მიზემი რომ უნდა დაედგინა?

ნატა: პროკოპიმ? არც არაფერი... ვალერას გახადა, ჩვენ ჩაგვაცვა და წავიდა...

შორენა: მგონი, სულ ტყუილად არ უგებენ წესს. გოგი თვითმკვლელი არაა. გოგი მოკლეს...

ნატა: რაა?

თებრო: არ არსებობს?

შორენა: კი, ჩიტომ მოკლა.

ნატა: ჩიტომ?

თებრო: ჩიტომმმმ?

თავგადაპარსული სახე: აუ, ჩემი...

ნაიარევი სახე: ჩიტო ის სირია ხომ, რომ არ დაწვა?

შორენა: ჰო, ჩიტომ. რატომ გიკვირთ? აბა, თქვენ გგონიათ, მკვლელი მაინცდამაინც, აი, ამ სირებივით უნდა გამოიყურებოდეს? არა, ხშირ შემთხვევაში, მკვლელები სულ სხვანაირად გამოიყურებიან. აბა, ამ სირთავებს რომ უყურებთ, ესენი კაცს კი არა ქათამსაც ვერასდროს მოკლავენ. ამათ მარტო ტლიკინი იციან და თან ქლებთან აქვთ დიდი გული... აი, ჩიტო კი სულ სხვა კატეგორიაა. ჩიტო ნამდვილი მანიაკია. მაგარი შიგ აქვს... მაგას მაშინვე მივხვდი, როგორც კი გაირკვა, რომ გვამი მოიპარა და ,,ვაზვრატში“ ცოლობას ითხოვდა. მაშინ კი გამექცა, მაგრამ მერე ავიყვანე და აი, იმდენი ვურტყი, რომ ჩაჯმამდე... მერე ინება და დაფქვა ყველაფერი. ისიც კი, რაც არ მიკითხავს... ნატა ყვარებია თურმე ბიჭს ყმაწვილკაცობიდან და ეს გოგი კიდევ სულ წინ ეჩხირებოდა. მერე ერთხელაც გადაუწყვეტია, რომ ეს თქვენი გოგი გზიდან ჩამოეშორებინა და კიდეც ჩამოიშორა. მოკლედ, მოკლა, რა. თან ისე ჩათლახურად მოკლა, რომ მკვლელობაზე ეჭვი ვერავის აეღო. ჰეროინის დიდი დოზა გაუკეთა და იმასაც გული გაუსკდა. ასე რომ ექსპერტი არაფერში შემცდარა. გოგი მართლაც კაიფში გაიპარა, ოღონდ, არა თავისი ნებით, არამედ, იძულებით.

თებრო: და ეგ ყველაფერი თვითონ აღიარა?

შორენა: სულ ცოტა დავეხმარე.

თებრო: მკაცრად დაკითხეთ?

შორენა: აი, ამ იარაღს ხომ ხედავ? ჩიტო ვერ ხედავდა. მხოლოდ გრძნობდა.

ნატა: ეგრეც ვიცოდი, რომ გოგი ნარკომანი არ იყო და კაიფში არ გაპარულა.

შორენა: კი, ეგრეა. ახლა შეგიძლიათ, წესიც აუგოთ და მთაწმინდის პანთეონშიც დაკრძალოთ.

გოგი: აუ, შორენა, შენ გენაცვალე მაგ ყვერებში, რა... თუ საკვერცხეებში.. თუ როგორცაა... გაიგე, ტურფავ, მე მომკლეს, ასე რომ, უკაცრავად და მოგიწევს უჩემოდ ქეიფი...

ხმა ზეციდან: გილოცავ, გოგი, ეს მართლაც წინსვლაა...

ხმა ქვესკნელიდან: ნაადრევად გიხარიათ... და ბავშვი? ბავშვი ვისია?

გოგი: ჰო, ისე და ბავშვი ვისია?

ნატა: შორენა და ბავშვი ვისია?

შორენა: წარმოდგენა არა მაქვს. ამათ ჰკითხეთ. ეეე, სირებო, ბავშვი ვისია?

თავგადაპარსული: მარგოსი...

შორენა: კიდევ?

ნაიარევი სახე: გოგისი...

შორენა: მაშ მტყუანის?

თებრო: აბა, ვისია?

შორენა გაიჯგიმება, თავს ოდნავ ზევით ასწევს და დაბოხებული ხმით გამოაცხადებს.

შორენა: ნატასია.

ნატა: ჩემია?

შორენა: კი, შენი და გოგისია.

თებრო: ნატასი და გოგისია მარგოში?

შორენა: კი, ეგრეა.

თავგადაპარსული: ღმერთო, შენ მიშველე...

ნაიარევი სახე: ,,ნიხუია“...

შორენა: მარგო სუროგატი დედაა. ბავშვი ნატასი და გოგისია. ჩიტო რომ ჩავარდა, მაგისი ბინის ჩხრეკისას საბუთები აღმოვაჩინეთ. ათასი ანალიზისა და გამოკვლევების პასუხები იყო. ერთიც კონტრაქტი ვიპოვეთ, სადაც მარგო 50000 ლარის სანაცვლოდ თანახმაა, რომ სუროგატი დედა გახდეს და გოგის და ნატას ნაყოფი ატაროს. ნუ, თუ როგორც ითქმის, რა... ამ ჩიტომ თუ გვრიტომ კი დანაშაულის ადგილიდან ეს საბუთები ხელს გააყოლა. მაგას სერიოზულად ეგონა, რომ ნატა ცოლად გაჰყვებოდა და გადაწყვიტა, ეს საბუთები მომავალში ხელს შეუშლიდა. ანუ ნატას და გოგის საერთო შვილი ხელს შეუშლიდა, რა. ამიტომაც ადგა და ეს საბუთები გააქრო.

ნაიარევი სახე: ,,ახუიეწ...“

თავგადაპარსული: ვერაფერი ვერ გავიგე... მარგო საყვარელია თუ სუროგატი დედა?

გოგი კუბოზე შედგება და ოდნავ ამოიწევა, თუმცა არა იმდენად, რომ ამოძრომა შეძლოს. ჩანს მხოლოდ მისი ხელები იდაყვებამდე. საუბრისას ეს ხელები არტისტულად მოძრაობენ.

გოგი: ორივეა... ნუ, ნაწილობრივ მაინც... ყველაფერი გამახსენდა. მარგოსთან ის ამბავი რომ გადამხდა, მერე დიდხანს მიმოწერა გვქონდა. მარგოს ურთიერთობის გაგძელება სურდა და ათას ხრიკს იგონებდა, რათა მასთან ურთიერთობა გამეგრძელებინა. საკმაოდ რთული პერიოდი გამოვიარეთ. მეც, მარგომაც და ნატამაც... მე აღარ მინდოდა მარგო, მარგოს ვუნდოდი მე და მე კი ზუსტად ვიცოდი, რომ ნატასთან უნდა ვყოფილიყავი. ნატას უნდოდა შვილი... სახელებიც კი ჰქონდა შერჩეული. გოგოს ალექსანდრას არქმევდა და ბიჭს კი ალექსანდრეს. მეც ძალიან მომწონდა ეს სახელები და ყველაფერი ის, რაც ნატას უკავშირდებოდა... სიტუაცია ძალიან გაიწელა... უსაშველოდაც კი... თავიდან ვფიქრობდი, რომ მარგოს მობეზრდებოდა ეს გაურკვევლობა და თავს დამანებებდა, თუმცა არა... წლები გადიოდა და ის კი მელოდა, ითმენდა და... და მეც შევცდი... და იცით რაში? ახლავე გეტყვით, რაშიც. ბოლოს, ნატამ რომ ხელოვნური განაყოფიერება გაიკეთა და ნაყოფი ვერ შეინარჩუნა, ბავშვის ყოლის ყველანაირი იმედი გადაგვეწურა, სწორედ მაშინ ჩვენმა მკურნალმა ექიმმა შემომთავაზა სუროგატი დედის მოძიება. მაშინ ნატასთვის არაფერი მითქვამს, რადგან ძალიან გაღიზინებული და იმედგაცრუებული იყო. თან მეც ეს ყველაფერი ცოტა წარმოუდგენლად მეჩვენა. ჩვენი ექიმ-რეპროდუქტოლოგი კი სხვანაირად თვლიდა. თან ორივეს ბიოლოგიური ნიმუში წინასწარ ჰქონდა აღებული... ნელ-ნელა ამ აზრმა ჩემს თავში მომწიფება დაიწყო. ნატა იმდენად ემოციურად განიცდიდა ყოველ მარცხსა და უშედეგო მცდელობას, რომ კიდევ ერთი წარუმატებლობა საბოლოოდ გატეხდა. ამიტომ გადავწყვიტე, ამ სუროგატის თემაში საერთოდაც არ ჩამერთო. დიახ, თავად მომეძია სუროგატიც და მერე თუ მართლა ყველფერი გამოვიდოდა, უკვე შემდეგ მეთქვა სიმართლე... თან ერთგვარი სიურპრიზიც გამომივიდოდა და თან ვიმედოვნები, რომ ჩვენი დაძაბული ურთიერთობაც გადაიტვირთებოდა. ალბათ ხვდებით, მერე რაც მოხდა. სუროგატი დედის შოვნა გაჭირდა. ძალიან გაჭირდა... სწორედ მაშინ კიდევ ერთხელ გამოჩნდა მარგო და მითხრა, რომ კანადაში აპირებდა საცხოვრებლად გადასვლას. რა თქმა უნდა, ამას თავისი ფასი ჰქონდა და მას ფული სჭირდებოდა. მე კი ეს ძალიან კარგ საშუალებად მომეჩვენა, რათა მარგო ჩემი ცხოვრებიდან სამუდამოდ გამექრო. მოკლედ, ისე გამოვიდა, რომ მარგოს სუროგატობა შევთავაზე. მე მას ამაში 50000 ლარს გადავუხდიდი და ის კი მშობიარობის შემდეგ კანადაში სამუდამოდ გადავიდოდა. ამაზე იდეალური გეგმა რაღა უნდა ყოფილიყო?! აი, სწორედ მანდ შევცდი ყველაზე მეტად... მაგრო დამთანხმდა. ყველაფერმა ფანტასტიკურად ჩაიარა და ნაყოფიც დღითიდღე იზრდებოდა. სამწუხაროდ, მასთან ერთად მარგოს პრეტენზიებიც იზრდებოდა. მარგის აღარ უნდოდა კანადა. მარგოს ჩემთან ცხოვრება სურდა. მე კი მინდოდა ნატა და მასთან საერთო შვილი... მარგომ ფაქტობრივად ჩვენი შვილი მძევლად აიყვანა და მეც მასზე უსაზღვროდ დამოკიდებული აღმოვჩნდი. მემუქრებოდა, რომ მეორე სართულიდან გადმოხტებოდა და მუცელს მოიშლიდა, თუ მასთან არ გადავიდოდი საცხოვრებლად. ყველაფერი ძალიან გართულდა. უსაშველოდაც... მარგო სულ რაღაც ახალსა და გაუგონარს ითხოვდა. მე ვეღარ ვარწმუნებდი საპირისპიროში. ნატა სულ უფრო მეტს ეჭვიანობდა და მეც სულ უფრო მეტად ვეფლობოდი ახალ-ახალ ტყუილებში. ნატას რომ დროზე ადრე გაეგო მარგოს სუროგატობის ამბავი, ყველაფერი კრახით დამთავრდებოდა. ის ამას არასდროს დაიჯერებდა... იმედი მქონდა, რომ ყველაფერი ჰოლივუდური ფილმის ფინალივით დასრულდებოდა. თუმცა შევცდი... შუა გზაში მოვკვდი... ამ კარგმოტყნულმა ჩიტომ ყველაფერი ჩაშალა. სახლში სწორედ მაშინ დამადგა, როცა მარგოს საბუთებს ვარჩევდი. შემოპატიჟების შემდეგ ზურგიდან მომეპარა, პირზე რაღაც ხსნარით, მგონი, ქლოროფოსით თუ რაღაც ჯანდაბით გაჟღენთილი ნაჭერი ამაფარა და მეც ეგრევე გონება დავკარგე. მერე ამ ჩემისამ ნარკოტიკებით გამჭყიპა და მაგის შემდეგ რაც მოხდა, კი იცით... ყველაფერი ისევ აირია და თავდაყირა დადგა. მე მოვკვდი, მეხსიერება დავკარგე, ნატა დაქვრივდა და მარგომ კი გაჭედა. გადაწყვიტა, შური ეძია და ნატასთვის ქონება წაერთმია. ისე გაემწარებინა, როგორც ჩემგან გამწარდა... მერე კი... მერე კი... მე იმ დღის დედა მოვტყან, როცა გადავწყვიტე, რომ მარგო უნდა გამხდარიყო სუროგატი...

თავგადაპარსული და ნაიარევი სახე ერთმანეთს ეხუტებინ და ტირიან. ტირიან თებრო და შორენაც. მხოლოდ ნატაა კუშტად.

ნატა: მარგოს დაუკერეთ...

თავგადაპარსული ცრემლებს ხელის გულით იმშრალებს, ნომერს კრეფს და მობილურს ნატას აწვდის. ნატა ტელეფონს ხმოვან სიგნალზე აყენეს.

ნატა: მარგო, ნატა ვარ. გოგის ცოლი... ყველაფერი ვიცით... აგერ ჩემს გვერდით გამომძიებელი დგას და იმან გამოიძია ეგ ყველაფერი... საბუთებიც ვნახეთ და კონტრაქტიც. შენ გამოძალვისთვის ციხე გემუქრება. გესმის? ჰო, ეს შენი თავგასიებული სირებიც აქ არიან და მაგათი იმედი აღარ გქონდეს. (ნატა ამ დროს ყურმილს ხელს აფარებს, იურისტებს უღიმის და უბოდიშებს. საქმეს ასე სჭირდებაო). მოკლედ, მაგარ შარში ხარ. თუმცა, შეგვიძლია შევთანხმდეთ.

მარგო: რაზე?

ნატა: მე შენ გაძლევ გოგის მიერ შეპირებულ თანხას, შენ მე მაძლევ ჩემი და გოგის შვილს და მერე სამუდამოდ ახვევ კანადაში.

მარგო: იტყუები... ყველაფერს იტყუები... გოგის მე ვუყვარდი და ცოლადაც უნდა მოვეყვანე... ბავშვიც ჩვენია...

თებრო: ისა, მარგო, მე თებრო ვარ, გოგის ნათესავი და მინდა გითხრა, რომ აქ ახლა ექვსი კაცი ვდგავართ და ამ საუბარს ვისმენთ. მე, ნატა, გამომძიებელი ქალი შორენა, ეს შენი ორი ცალი სირი (თებროც ყურმის ხელს აფარებს, უღიმის და უბოდიშებს) და გოგი. მარგო, მიწაზე დაეშვი და აიღე, რასაც გაძლევენ, თორემ იცოდე, მე და შორენა შენთან მოვალთ და...

მარგო: გოგის ავანსის თანხა 20000 ლარი გადახდილი ჰქონდა. 30000 დარჩა კიდევ მოსაცემი. ავანსის თანხა დამეხარჯა და ახლა ისევ 50000 მჭირდება, კანადაში რომ წავიდე. ამ თანხად იქ საბუთებსაც მიკეთებენ და სამსახურაც. მოკლედ, ახალ ცხოვრებას ვიწყებ. ეგ სირები თუ უარზე არ იქნებიან, მე რომ ბავშვს გავაჩენ, შენ მომცემ 50000 ლარს და სამუდამოდ გავქრები. შენ გეყოლება შვილი და მე კი მომავალი... ოღონდ, მაგ სირებს მე ფულს აღარ გადავუხდი.

ნატა: ვიხდი, როგორც კი გააჩენ და ბავშვს მომიყვან, ეგრევე გაძლევ 50000 ლარს. სირებს (ისევ იღიმის და უბოდიშებს) ჩემს თავზე ვიღებ.

მარგო: მოსულა... თვის ბოლოს ვმშობიარობ. ისე, რომ იცოდე, გოგო გყავთ...

ნატა სახეზე ხელებს იფარებს და ჩუმად ტირის. ტირის თებროც. ტირიან იურისტებიც. შორენა არ ტირის, ითმენს. გოგის ხელები ტაშს უკრავენ.

თებრო: დედას გეფიცები, მე თუ ასეთი ამბავი სადმე გამეგოს. ნატა მამიდა, მიყვარხარ....

თავგადაპარსული: ქალბატონო ნატა, იმედია, არ გვიწყენთ, რაც იყო და როგორც... აწი თქვენს მეგობრად გვიგულეთ.

ნაიარევი სახე: ჩემი დედა მოვტყან, ბავშვობის მერე არ მიტირია...

შორენა: გოგი მომილოცავს, გაგიმართლა... შენ ცხოვრებას აგრძელებ...

თებრო: და წესის აგება?

ნატას თან ცრემლები სდის და თან იცინის. ტელეფონს იღებს და დოდოშკასთან რეკავს.

ნატა: დოდოშკააა... დოდოშკააა...

გადაპრანჭილი ბებო: ნატა, მომიკვდა თავი, ვერ მოვედი დაკრძალვაზე, დიდი ბოდიში. გოგო, სიცხე მომცა, კოვიდზე ტესტი გავიკეთე და ახლა პასუხს ველი. თუ რამეა, ხომ იცი, როგორც უნდა მოიქცე. არავითარ შემთხვევში არ მმარხავთ პომადისა და საცვლების გარეშე, გესმის?

ნატა: დოდოშკააა... გოგო მყავს... გოგოს ველოდებით და... და... გოგი მოკლეს, კაიფში არ გაპარულა...

გადაპრანჭილი ბებო: რააა??? რა გოგოს ელოდებით?

ნატა: აუ, დაიკიდე... მაგას მერე მოგიყვები. ახლა სხვა რამეა მთავარი. გოგი მოკლეს... გესმის? გოგი მოკლეს და გამოდის, რომ მას თავი არ მოუკლავს. გამოძიებამ დაადგინა და აღარაა საჭირო ნათელმხილველობა... დოდოშკააააა... გვიშველე... დაურეკე იმ შენს პროკოპ მამაოს და უთხარი, წესი აუგოს, თორემ უკვე სადაცაა დავმარხავთ... დოდოშკა...

გადაპრანჭილი ბებო: მოკლეს? ჩემი გრიგოლიკო მოკლეს?

თებრო: ჰოოო, ჰოოო... გოგი მოკლეს და კაიფში არ გაპარულა. დროზე თუ წესს არ აუგებენ, აწი დაკრძალავენ... მეტი მაგის ასე გაჩერება აღარ შეიძლება.

გადაპრანჭილი ბებო: გასაგებია... არ დამარხოთ, ხუთ წუთში დაგირეკავთ.

ყველანი ადგილზე ქვავდებიან. ნატა ისევ ტირის. იურისტები ერთმანეთს ეხუტებიან. შორენა ცდილობას, თებროს ხელი მოხვიოს და ის კი გაურბის. ბნელდება და ჩანს მხოლოდ საფლავიდან ამოყოფილი გოგის ხელები.

გოგი: გაიგე, ტურფავ, მალე მამა გავხდები. სიცოცხლეს პატარა გოგოში ვაგრძელებ... ჰოდა, შენი მგზავრიც არ ვყოფილვარ. თურმე მომკლეს...

ხმა ქვესკნელიდან: გილოცავ... ჩემს ,,პასაჟირობაზე“ კიდევ ნაადრევად გიხარია. აი, შეგაგდებენ სასწორზე, აწონიან შენ ცოდვა-მადლს და მერე გამოჩნდება ვისი ,,პასაჟირიცა“ ხარ.

ხმა ზეციდან: გოგი, კიდევ ერთხელ გილოცავ. ეს მართლაც რომ დიდი სიხარულია... მამობა სახუმარო ამბავი არ გეგონოს. ეს ძალიან საპასუხისმგებლო საქმეა. ამ ამბავს მთელი სერიოზულობით უნდა მოეკიდო და სანიმუშო მამა გახდე.

გოგი: მაიცა, ესე იგი, გამაცოცხლებ და მეორე შანს მომცემ?

ხმა ზეციდან: აუ, მგონი ცოტა ზედმეტი მომივიდა და გადავაჭარბე... არა, ვერ გაგაცოცხლებ, თუმცა ვეცდები, სამსჯავროზე სიტყვა შეგაწიო.

ხმა ქვესკნელიდან: მეც ვეცდები, გოგი... ძალიან ვეცდები...

გოგი: ტურფავ მომენატრები...

ხმა ქვესკნელიდან: წადი, შენი...

ხმა ზეციდან: ოჰ, ეს ქალები...

რეკავს დოდოშკა. ყველანი ქვავდებიან. ნატა ტელეფონს ხელისგულზე იდებს და პასუხობს.

გადაპრანჭული ბებო: ნატა, შენ ინტერნეტი გააქვს?

ნატა: ტელეფონში?

გადაპრანჭილი ბებო: ჰო, აბა, სახლში?

ნატა: კი... და რა?

გადაპრანჭილი ბებო: ახლა შენ იღუმენი პროკოფი ვიდეო ზარით დაგირეკავს და შენ პასუხი გაეცი. კარგი?

ნატა: კარგი... და მერე?

გადაპრანჭული ბებო: მერე დაჯექი და კერე... წესს აუგებს ონლაინ... შენ რასაც გეტყვიან ის გააკეთე და დანარჩენი იმან იცის. ტელეფონი ხმამაღალზე გქონდეს ჩართული. გასაგებია?

ნატა: გასაგებია...

გადაპრანჭილი ბებო: აბა, წავედი ახლა მე და თუ რამეა ,,პომადა და საცვლები“ არ დაგავიწყდეთ. გკოცნით...

ნატა მობილურს თიშავს და შეკრებილთ გაოცებული სახით მიშტერებია. ყველანი სინქრონუალად მხრებს იჩეჩავენ. ამ დროს ისე რეკავს ტელეფონი. ვიდეო ზარია. რეკავს პარტკომი.

პარტკომი: გამარჯობა. დავითი ვარ.

ნატა: ვინ დავითი? ვალერი?

პარტკომი: კი ვალერი-დავითი ვარ. უფრო სწორედ ახლა დავითი გავხდი.

ნატა: დავითი?

პარტკომი: ჰო, წინასწარმეტყველ დავითის საპატივცემულოდ. სანთლები გააქვთ?

თებრო: კი, აგერა მაქვს. ოცი ცალი ხომ გვეყოფა?

პარტკომი: გვეყოფა. მაშინ დავიწყოთ. ახლა ზუმის ლინქს გამოგიგზავნი და იქ შემოდი.

ნატა: ზუმის ლინქს რატომ?

პარტკომი: ღია გაკვეთილი გვაქვს და საკონტროლო უნდა გაწერინოთ... გამაგიჟებთ, რა... ხომ გინდათ, რომ გოგის წესი აუგოთ? ჰოდა, გააკეთეთ რასაც გეუბნებით და უაზრო კითხვებსაც ნუღარ მისვამთ. ჩვენ მონასტრიდან ჩაგერთვებით და წესსაც ონლაინ აუგებენ. ისე, რომ იცოდეთ, ეს გამონაკლისია და პროკოპის ლოცვა-კურთხევით ხდება. ასეთი რამ ჯერ არასდროს მომხდარა. მადლობას მერე მოუხდით... აბა, ნახეთ, ლინქი მიიღეთ?

ნატა: კი მივიღე და პაროლი რაა?

პარტკომი: ძალიან კარგი... ახლა მისმინეთ. როცა განიშნებთ, სანთლები დაანთეთ და ჩვენც დავიწყებთ. ჰო, და კიდევ ერთი... ახლა აქ, ზუმში, ისეთი ხალხი ჩაგვერთვება, რომ ძალიან მნიშვნელოვანი... ეს ყველაფერი შეიძლება ცოტა უჩვეიულოდაც მოგეჩვენოთ, თუმცა, არაფერი შეიმჩნიოთ და არც გაიკვირვოთ. უბრალოდ უსმინეთ და ჩუმად იყავით... დანარჩენს მერე აგიხსნით.

ნატა: და პაროლი რა არის-მეთქი?

პარტკომი: ჰო, პაროლი არის, ლათინური ასოებით - ალექსანდრა.

ნატა: რაა? და რატომ ალექსანდრა?

პარტკომი: წარმოდგენა არა მაქვს.

თებრო: ისა და მარტო მე მეჩვენება თუ პროკოპიმ მართლა წინასწარვე იცოდა, რომ გოგი ნარკოტიკებისგან იყო გარდაცვლილი, მარგოს სწორედ 50000 ლარი დასჭირდებოდა და ბავშვი კი გოგო იქნებოდა?

პარტკომი: შენ გეჩვენება... აბა, დავიწყეთ.

ნატა გადადის ზუმის ლინქზე და პაროლი შეყავს. ყველანი სანთლებს ანთებენ, სცენისკენ ზურგით და საფლავისკენ კი პირით დგებიან. წესის აგების რიტუალი იწყება და ისმის საცეცხლურის ხმა. საფლავზე ჩნდება სქელი კვამლი და დგება საკმეველის მოტკბო სურნელი.

ხმა ზეციდან: „ყოველნი მხედავთ მე წინაშე თქუენსა უხმოდ, და უსულოდ მდებარესა. ჰსტიროდეთ ჩემთვის, ძმანო და მეგობარნო, მოყუასნო და მეცნიერნო, რამეთუ გუშინ თქუენ თანა მზრახუელვიყავ, და მეყვსეულად მოიწია ჩემ ზედა ჟამი სიკუდილისა...

ხმა ქვესკნელიდან: ამინ... ამინ... ამინ...

სცენა ნათდება და პროჟექტორი მაყურებელს თვალს სჭრის. ეშვება ფარდა.

***დასასრული***